text:
Yeremiya Jeremiah
Chapter 50
1 Ekigambo Mukama kye yayogera ekifa ku Babulooni, eky'ensi ey'Abakaludaaya, mu Yeremiya nnabbi.
2 Mubuulire mu mawanga, mulangirire, musimbe ebendera; mulaalike, so temukisa: mwogere nti Babulooni kimenyeddwa, Beri akwatiddwa ensonyi, Merodaaki akeŋŋentereddwa; ebifaananyi byakyo bikwatiddwa ensonyi, esanamu zaakyo zikeŋŋentereddwa.
3 Kubanga mu bukiika obwa kkono evaayo eggwanga okukitabaala, erizisa ensi yaakyo, so tewaliba alibeera omwo: badduse, bagenze, abantu era n'ensolo.
4 Mu nnaku ezo ne mu biro ebyo, bw'ayogera Mukama, abaana ba Isiraeri balijja, bo n'abaana ba Yuda wamu; balikwata ekkubo lyabwe nga bakaaba amaziga, era balinoonya Mukama Katonda waabwe.
5 Balibuuza ebya Sayuuni, amaaso gaabwe nga gatunulayo, nga boogera nti Mujje mwegatte ne Mukama nga mulagaanye endagaano eteriggwaawo eteryerabirwa.
6 Abantu bange baabanga ndiga ezaabula: abasumba baabwe baabawabya, baabakyamiza ku nsozi: baavanga ku lusozi ne bagendanga ku kasozi, beerabidde ekifo kyabwe eky'okuwummuliramu.
7 Bonna abaabalaba babalidde: n'abalabe baabwe ne boogera nti Tetwonoona kubanga bo basobezza Mukama, omubeera obutuukirivu, Mukama essuubi lya bajjajjaabwe.
8 Mudduke muve wakati mu Babulooni, muve mu nsi ey'Abakaludaaya, mubeere ng'embuzi emmandwa mu maaso g'ebisibo.
9 Kubanga, laba, ndigolokosa ekibiina ky'amawanga amakulu ne mbatabaaza Babulooni okuva mu nsi ey'obukiika obwa kkono: era balisimba ennyiriri okulwana nakyo; kiriggibwa eyo: obusaale bwabwe buliba ng'obw'omusajja ow'amaanyi omukabakaba; tewaliba alidda obusa.
10 Kale Obukaludaaya buliba munyago: bonna ababunyaga balikkuta, bw'ayogera Mukama.
11 Kubanga musanyuse, kubanga mujaguza, mmwe abanyaga obusika bwange, kubanga muligita ng'ente enduusi ewuula, ne mufugula ng'embalaasi ez'amaanyi;
12 nnyammwe alikwatibwa ensonyi nnyingi nnyo; eyabazaala aliswala: laba, aliba wa nkomerero mu mawanga, olukoola, ensi enkalu, n'eddungu.
13 Olw'obusungu bwa Mukama kyeriva erema okutuulwamu, naye erirekerwawo ddala: buli ayita ku Babulooni alisamaalirira n'asooza ebibonoobono byakyo byonna.
14 Musimbe ennyiriri okulwana ne Babulooni enjuyi zonna, mmwe mwenna abanaanuula omutego; mukirase, temusaasira busaale: kubanga kyayonoona Mukama.
15 Mukireekaanireko enjuyi zonna; kijeemulukuse; amakomera gaakyo gagudde, babbugwe baakyo basuuliddwa: kubanga lye ggwanga Mukama ly'awalana; mukiwalaneko eggwanga; nga bwe kyakolanga mukikole bwe mutyo.
16 Mumaleewo asiga mu Babulooni, n'oyo akwata ekiwabyo mu biro eby'okukunguliramu: olw'okutya ekitala ekijooga balikyukira buli muntu eri abantu b'ewaabwe, era baliddukira buli muntu mu nsi y'ewaabwe.
17 Isiraeri ndiga ewabye; empologoma zimugobye kabaka w’e Bwasuli ye yasooka okumulya; ne Nebukadduleeza ono kabaka w’e Babulooni ye w'enkomerero, amenye emagumba ge.
18 Mukama w'eggye, Katonda wa Isiraeri, kyava ayogera bw'ati nti Laba, ndibonereza kabaka w’e Babulooni n'ensi ye nga bwe nnabonereza kabaka w’e Bwasuli.
19 Era ndikomyawo Isiraeri nate mu ddundiro lye, era aliriira ku Kalumeeri ne Basani, n'emmeeane ye erikkutira ku nsozi za Efulayimu, ne mu Gireyaadi.
20 Mu nnaku ezo ne mu biro ebyo, bw'ayogera Mukama, obutali butuukirivu bwa Isiraeri balibunoonya so nga tewali; n'ebibi bya Yuda, so tebirirabika: kubanga ndisonyiwa abo be ndireka okuba ekitundu ekifisseewo.
21 Tabaala ensi y'e Merasayimu, gy'oba otabaala, n'abo abali mu Pekodi: otte ozikiririze ddala ennyuma waabwe, bw'ayogera Mukama, okole nga byonna bwe biri bye nnakulagira.
22 Eddoboozi ery'entalo liri mu nsi n'ery'okuzikirira okunene.
23 Ennyondo ey'ensi zonna ng'etemeddwa ng'emenyese! Babulooni nga kifuuse amatongo mu mawanga!
24 Nakutegera omutego, n'okukwatibwa okwatiddwa, ai Babulooni, so tewamanyirira: olabise n'okukwatibwa okwatiddwa, kubanga wawakana ne Mukama.
25 Mukama asumuludde etterekero ly'ebyokulwanyisa bye, era aggyeemu ebyokulwanyisa eby'okunyiiga kwe: kubanga Mukama, Mukama w'eggye, alina omulimu gw'agenda okukola mu nsi ey'Abakaludaaya.
26 Mujje mukirumbe nga muva ku nsalo ekomererayo, musumulule amawanika gaakyo: mukituume nga bifunvu, mukizikiririze ddala: waleme okubaawo ekintu ekisigala ku kyo.
27 Mutte ente zaakyo zonna; ziserengete mu kuttibwa: zizisanze! kubanga olunaku lwazo lutuuse, olunaku kwe zirijjirwa.
28 Eddoboozi ly'abo abadduka ne bawona mu nsi y'e Babuloomi, okubuulira mu Sayuuni eggwanga Mukama Katonda waffe ly'aliwalana, ly'aliwalana olwa yeekaalu ye.
29 Muyite abalasi bakuŋŋaane balumbe Babulooni, abo bonna abanaanuula omutego, musiisire okukyolekera enjuyi zonna; waleme okuba aliwona ku kyo: musasule ng'omulimu gwakyo bwe gwali; nga byonna bwe biri bye kyakolanga, bwe mutyo mukikolanga: kubanga yabanga wa malala eri Mukama, eri Omutukuvu owa Isiraeri.
30 Abalenzi baakyo kye baliva bagwira mu nguudo zaakyo, abasajja baakyo bonna abalwanyi balisirisibwa ku lunaku olwo, bw'ayogera Mukama.
31 Laba, ndi mulabe wo, ai ggwe alina amalala, bw'ayogera Mukama, Mukama w'eggye: kubanga olunaku lwo lutuuse, ekiseera mwe nnaakujjirira.
32 Alina amalala alyesittala n'agwa, so tewaliba alimuyimusa; era ndikuma omuliro mu bibuga bye, era gulyokya bonna abamwetoolodde.
33 Bw'ati bw'ayogera Mukama w'eggye nti Abaana ba Isiraeri n'abaana ba Yuda babajoogera wamu: n'abo bonna abaabatwala okuba abasibe babanywezezza; bagaanyi okubata.
34 Omununuzi waabwe wa maanyi; Mukama w'eggye lye linnya lye: aliwoleza ddala ensongi yaabwe, alyoke awummuze ensi, era yeeraliikirize abo abali mu Babulooni.
35 Ekitala kiri ku Bakaludaaya, bw'ayogera Mukama, ne ku abo abali mu Babulooni ne ku bakungu baamu ne ku bagezigezi baamu.
36 Ekitala kiri ku abo abeenyumiriza, era balisiruwala: ekitala kiri ku basajja baamu ab'amaanyi, era balikeŋŋentererwa.
37 Ekitala kiri ku mbalaasi zaabwe ne ku magaali gaabwe ne ku bantu bonna abaatabulwa abali wakati mu kyo, era balifuuka ng'abakazi; ekitala kiri ku bintu byamu eby'obugagga, era birinyagibwa.
38 Ekyanda kiri ku mazzi gaamu, era galikalira: kubanga nsi ya bifaananyi byole, era balalukidde esanamu.
39 Ensolo ez'omu nsiko ez'omu ddungu kyezinaavanga zibeera eyo ne bamaaya banaabeeranga omwo so tekiibeerwengamu nate ennaku zonna; so tekiituulwengamu emirembe n'emirembe.
40 Nga Katonda bwe yasuula Sodomu ne Ggomola n'ebibuga ebyaliraanawo bw'ayogera Mukama; bwe kityo tewaabenga muntu anaatuulanga eyo, so tewaabenga mwana wa muntu anaabeeranga omwo.
41 Laba, eggwanga liva obukiika obwa kkono; era ekika ekikulu, eri bakabaka bangi abaliyimusibwa okuva ku njuyi z'ensi ezikomererayo.
42 Bakwata omutego n'effumu; bakambwe so tebalina kusaasira; eddoboozi lyabwe liwuuma ng'ennyanja era beebagala embalaasi; buli muntu ng'atala ng'omuntu bw'atalira olutalo, okulwana naawe, ai omuwala wa Babulooni.
43 Kabaka w’e Babulooni awulidde ettutumo lyabwe emikono gye ne giddirira: obubalagaze bumukutte n'obulumi ng'omukazi alumwa okuzaala.
44 Laba, alirinnya ng'empologoma eva ku malala ga Yoludaani, okulumba ekifo eky'amaanyi eky'okubeeramu naye ndikibaddusa mangu ago; eri buli alirondebwa, oyo gwe ndikuza ku kyo: kubanga ani afaanana nze era ani alinteekerawo ekiseera? eri ani omusumba aliyimirira mu maaso gange?
45 Kale muwulire okuteesa kwa Mukama kw'ateeseza ku Babulooni; n'ebyo by'amaliridde eri ensi ey'Abakaludaaya: Tebalirema kubawalula okubaggyayo, abaana abato ab'omu kisibo; talirema kulekesaayo ekifo kyabwe eky'okubeeramu wamu nabo.
46 Olw'eddoboozi y'okumenya Babulooni ettaka likankana, n'okukaaba kuwuliddwa mu mawanga.


c: text/html

text:
2 Ebyomumirembe 2 Chronicles
Chapter 19
1 Awo Yekosafaati kabaka wa Yuda n'akomawo mu nnyumba ye mirembe e Yerusaalemi.
2 Yeeku mutabani wa Kanani omulabi n'afuluma okumusisinkana n'agamba kabaka Yekosafaati nti Kirungi ggwe okuyamba ababi n'obaagala abo abakyawa Mukama? olw'ekigambo ekyo obusungu bukuliko obuva mu maaso ga Mukama.
3 Naye mu ggwe mulabise ebirungi, kubanga waggyawo Baaserosi mu nsi, n'okakasa omutima gwo okunoonya Katonda.
4 Awo Yekosafaati n'abeeranga e Yerusaalemi: n'afuluma nate mu bantu okuva e Beeruseba okutuuka mu nsi ey'ensozi eya Efulayimu, n'abakomyawo eri Mukama Katonda wa bajjajjaabwe.
5 N'assaawo abalamuzi mu nsi okubuna ebibuga byonna ebiriko enkomera ebya Yuda, buli kibuga kinnakimu,
6 n'agamba abalamuzi nti Mulowooze bye mukola: kubanga temulamulira bantu wabula Mukama; era ye ali wamu nammwe mu kusala emisango.
7 Kale nno entiisa ya Mukama ebeere ku mmwe; mwekuume mukole bwe mutyo: kubanga tewali butali butuukirivu eri Mukama Katonda waffe newakubadde okusosola mu bantu newakubadde okulya enguzi.
8 Era mu Yerusaalemi Yekosafaati mwe yassa ku Baleevi ne bakabona ne ku mitwe gy'ennyumba za bakitaabwe eza Isiraeri olw'okulamula kwa Mukama n'olw'empaka. Ne bakomawo e Yerusaalemi.
9 Awo n'abakuutira ng'ayogera nti Bwe mutyo bwe muba mukola mu ntiisa ya Mukama n'obwesigwa era n'omutima ogwatuukirira.
10 Era baganda bammwe abali mu bibuga byabwe bwe banaaleetanga gye muli okukaayana kwonna, eruuyi omusaayi n'eruuyi omusaayi, eruuyi etteeka n'eruuyi ekiragiro, eruuyi ebyakuutirwa n'eruuyi emisango, munaabalabulanga baleme okuzza omusango eri Mukama, obusungu ne bujja bwe butyo ku mmwe ne ku baganda bammwe: mukolenga bwe mutyo obutabaako musango.
11 Era, laba, Amaliya kabona omukulu yabafuga mu bigambo byonna ebya Mukama; ne Zebadiya mutabani wa Isimaeri, omukulu w'ennyumba ya Yuda, mu bigambo byonna ebya kabaka: era n'Abaleevi banaabanga baami mu maaso gammwe. Mube n'amaanyi mukole, era Mukama ayambenga abakozi b'obulungi.

robotstxt: allowed

filter: keep


text:
1 Samwiri 1 Samuel
Chapter 11
1 Awo Nakkasi Omwamoni n'ayambuka n'asiisira okwolekera Yabesugireyaadi: abasajja bonna ab'e Yabesi ne bagamba Nakkasi nti Lagaana naffe endagaano, naffe tulikuweereza:
2 Nakkasi Omwamoni n'abagamba nti Bwe ntyo bwe nnaalagaana nammwe, amaaso gammwe gonna aga ddyo gaggibwemu; nange ndikiteeka ku Isiraeri yenna okuba ekivume.
3 Abakadde ab'e Yabesi ne bamugamba nti Tuwe ebbanga ery'ennaku musanvu tutume ababaka mu nsalo zonna eza Isiraeri: awo bwe wataliba ow'okutulokola, tulifuluma ne tujja gy'oli.
4 Awo ababaka ne bajja e Gibea ekya Sawulo ne boogerera ebigambo ebyo mu matu g'abantu: awo abantu bonna ne bayimusa eddoboozi lyabwe ne bakaaba amaziga.
5 Awo, laba, Sawulo n'ajja ng'agoberera ente okuva mu nnimiro; Sawulo n'ayogera nti Abantu babadde batya okukaaba amaziga? Ne bamubuulira ebigambo by'abasajja ab'e Yabesi.
6 Awo omwoyo gwa Katonda ne gujja ku Sawulo n'amaanyi, bwe yawulira ebigambo ebyo, obusungu bwe ne bubuubuuka nnyo.
7 Awo n'addira ente bbiri n'azitematema n'aziweereza okubuna ensalo zonna eza Isiraeri mu mikono gy'ababaka ng'ayogera nti Buli atalifuluma okugoberera Sawulo ne Samwiri, bwe zityo ente ze bwe zirikolebwa. Ekitiibwa kya Mukama ne kigwa ku bantu, ne bafuluma ng'omuntu omu.
8 N'ababalira e Bezeki; awo abaana ba Isiraeri baali obusiriivu busatu, n'abasajja ba Yuda baali obukumi busatu.
9 Ne bagamba ababaka abajja nti Bwe mutyo bwe munaagamba abasajja ab'e Yabesugireyaadi nti Enkya, omusana nga gwase, munaafuna obulokozi. Ababaka ne bajja ne babuulira abasajja ab'e Yabesi; ne basanyuka.
10 Abasajja ab'e Yabesi kyebaava boogera nti Enkya tunaafuluma ne tujja gye muli mutukole byonna bye musiima.
11 Awo olwatuuka enkya Sawulo n'ayawulamu abantu ebibiina bisatu; ne batuuka wakati mu lusiisira mu kisisimuka eky'enkya, ne bakuba Abamoni okutuusa omusana lwe gwakaza: awo olwatuuka abaasigalawo ne basaasaana okusigala ne watasigala babiri ku bo abaali awamu.
12 Abantu ne bagamba Samwiri nti Ani oyo eyayogera nti Sawulo alitufuga? leeta abasajja abo tubatte.
13 Sawulo n'ayogera nti Tewaabeewo muntu anattibwa leero: kubanga leero Mukama akoze obulokozi mu Isiraeri.
14 Awo Samwiri n'agamba abantu nti Mujje tugende e Girugaali, tunyweze eyo nate obwakabaka.
15 Abantu bonna ne bagenda e Girugaali; Sawulo ne bamufuulira eyo kabaka mu maaso ga Mukama e Girugaali; ne basalira eyo ssaddaaka ez'ebiweebwayo olw'emirembe mu maaso ga Mukama; Sawulo n'abasajja bonna aba Isiraeri ne basanyukira nnyo eyo.


text:
MINISITA w’ensonga ez’ebweru Mw. Samuel Kahamba Kutesa eyalondeddwa ku bwapulezidenti bw’olukiiko ttabamiruka olw’ekibiina ky’amawanga amagatte, akomyewo.
Kutesa eyaliko Minista w’ebyamateeka era Ssaabawabuzi wa Gavumenti ku mulembe gwa Gen. Tito Okello lutwa mu 1985 ye yakiikirira Uganda mu lutuula ttabamiruka olw’omwaka ogwo n’alwogereramu.
Ajjukirwako okugamba nti, “Wano mu Uganda tewaliiwo kibiina kimu bwe kiti, ka kibe kya byabufuzi, ddiini oba wadde eggwanga ekisobola okumalawo ebizibu eggwanga bye lirimu.” Teyamanya nti emyaka 29 oluvannyuma lw’agenda okuba nga y’akubiriza olukiiko olwo.
Ng'ayogera n'omusasi wa Bukedde, Mw. Kuteesa yagambye nti ababaka ab’enkalakkalira ab’amawanga amagatte gonna okussa ekimu ng’enkuyege ne bamulonda kabonero akooleka obwesige bwe bamulinamu ne bwe balina mu Uganda.
Yagambye nti, “Olukiiko ttabamiruka lusaanidde okussa ennyo amaanyi mu kulwanyisa obwavu, embeera y’obudde ekyukakyuka buli kiseera n’okutuuka ku mwenkanonkano wakati w’abasajja n’abakazi ng’ate abasinga okukosebwa tebalina busobozi kwerwanako, kyetaagisa tufungirize wamu okubinogera eddagala.”
Kwe kugattako nti, “Ekibiina ky’amawanga amagatte kiriwo kugonjoola bizibu mu kaweefube ow’okufungiriza awamu."


text:
Nekkemiya Nehemiah
Chapter 4
1 Naye olwatuuka Sanubalaati bwe yawulira nga tuzimba bbugwe, n'asunguwala n'abaako ekiruyi kingi n'aduulira Abayudaaya.
2 N'ayogerera mu maaso ga baganda be n'eggye ly'e Samaliya n'agamba nti Abayudaaya bano abanafu bakola ki? baagala okwekomera? baagala okuwaayo ssaddaaka? baagala okumalira ku lunaku lumu? baagala okuzuukiza amayinja okugaggya mu bifunvu eby'ebisasiro, kubanga gookeddwa?
3 Awo Tobiya Omwamoni yali naye n'ayogera nti N'ekyo kye bazimba ekibe bwe kinaalinnyayo kinaasuula bbugwe waabwe ow'amayinja.
4 Wulira, ai Katonda waffe; kubanga tunyoomeddwa: era zza ekivume kyabwe ku mutwe gwabwe bo, obagabule okunyagibwa mu nsi ey'obusibe:
5 so tobikka ku butali butuukirivu bwabwe, n'ekibi kyabwe kireme okusangulibwa mu maaso go: kubanga bakusunguwazizza mu maaso g'abazimbi.
6 Awo ne tuzimba bbugwe; bbugwe yenna n'agattibwa wamu okutuusa we yenkana obugulumivu: kubanga abantu bassaayo omwoyo eri omulimu.
7 Naye olwatuuka Sanubalaati ne Tobiya n'Abawalabu n'Abamoni n’Abasudodi bwe baawulira ng'omulimu ogw'okuddaabiriza bbugwe wa Yerusaalemi gugenda gweyongera, era ng'ebituli bitanudde okuzibibwa, kale ne basunguwala nnyo;
8 ne beekobaana bonna wamu okujja okulwana ne Yerusaalemi n'okukisasamaza.
9 Naye ne tusaba okusaba kwaffe eri Katonda waffe ne tussaawo abakuumi eri bo emisana n'ekiro ku lwabwe.
10 Yuda n'ayogera nti Amaanyi g'abo abeetikka emigugu gaweddewo era waliwo ebisasiro bingi; n'okuyinza ne tutayinza kuzimba bbugwe.
11 Abalabe baffe ne boogera nti Tebalimanya so tebaliraba, okutuusa lwe tuliyingira mu bo wakati, ne tubatta, ne tulekesaayo omulimu.
12 Awo olwatuuka Abayudaaya abaabaliraana bwe bajja, ne batugamba emirundi kkumi nga bayima mu bifo byonna nti Kibagwanira okudda gye tuli.
13 Kyennava nzisaawo abantu mu njuyi eza wansi ez'omu bbanga eryali ennyuma wa bbugwe, mu mpungu, kyennava nzisaawo abantu ng'enda zaabwe bwe zaali nga balina ebitala byabwe n'amafumu gaabwe n'emitego gyabwe.
14 Ne ntunula ne ngolokoka ne ŋŋamba abakungu n'abakulu, n'abantu abalala nti Temubatya: mujjukire Mukama omukulu ow'entiisa, mulwanirire baganda bammwe ne batabani bammwe ne bawala bammwe, bakazi bammwe n'ennyumba zammwe.
15 Awo olwatuuka abalabe baffe bwe baawulira nga kimanyiddwa gye tuli, era nga Katonda asse okuteesa kwabwe, ne tulyoka tudda fenna ku bbugwe, buli muntu ku mulimu gwe.
16 Awo olwatuuka okuva mu biro ebyo n'okweyongerayo ekitundu ky'abaddu bange ne bakolanga omulimu ogwo n'ekitundu ne bakwatanga amafumu n'engabo n'emitego n'ebizibawo eby'ebyuma; abakulu ne babanga ennyuma w'ennyumba yonna eya Yuda.
17 Abo abaazimbanga bbugwe n'abo abeetikkanga emigugu ne beebinikanga, buli muntu ng'akola omulimu n'omukono gwe gumu, n'ogw'okubiri nga gukutte ekyekulwanyisa kye;
18 n'abazimbi, buli muntu ekitala kye nga kisibiddwa mu kiwato kye n'azimbanga bw'atyo. N'oyo eyafuuwanga ekkondeere n'abeeranga nange.
19 Ne ŋŋamba abakungu n'abakulu n'abantu abalala nti Omulimu munene mugazi, naffe twesudde amabanga ku bbugwe, omu ng'amuli wala munne:
20 mu buli kifo gye munaawuliriranga eddoboozi ly'ekkondeere, mutudduukiririranga eyo; Katonda waffe ye anaatulwaniriranga.
21 Awo ne tukolanga omulimu: ekitundu kyabwe ne bakwatanga amafumu obudde, we bwakeereranga n'emmunyeenye lwe zaalabikanga.
22 Era mu biro ebyo ne ŋŋamba bwe ntyo abantu nti Buli muntu n'omuddu we asulenga mu Yerusaalemi babeerenga bakuumi gye tuli ekiro, era bakolenga omulimu emisana.
23 Awo ne tutayambulanga byambalo byaffe nze newakubadde baganda bange newakubadde abaddu bange newakubadde abasajja abambowa abangobereranga, n'omu ku ffe, buli muntu yagendanga emugga ng'akutte ekyokulwanyisa kye.


text:
MU kaweefube w’okutaasa ennyanja Nalubaale, BUKEDDE ekusongera ku birina okukolebwako okulaba nga tesaanawo. Leero omusasi waffe MARIA NAKITENDE akulambululidde ensonga y’ebinazi n’engeri gye bikosa ennyanja n’ebikolebwa okugitaasa.
BULI lukya abantu beeyongera okutema emiti okuliraana ennyanja kino ne kivaako okukosa ennyanja n’ebyennyanja okukendeera.
Ekitongole ekivunaanyizibwa okukuuma obutonde bw’ensi ekya NEMA kirina amateeka ge kyassaawo okulaba ng’obutonde tebutataaganyizibwa.
Muno mulimu: Omuntu yenna asenga okumpi n’ennyanja alina okulekayo mmita 200 okuva ku lubalama.
Abantu bangi ekiragiro kino bakiziimudde. Abalimi b’ebinazi omuli abantu abaabulijjo ne kkampuni erima ebinazi eya OPUL(OIL Palm Uganda Limited) eri wansi wa kkampuni enkozi ya butto eya BIDCO eyatuuka n’okulekayo mmita 100 zokka.
EMIGASO GY’EMITI
Omumyuka wa Kweba II, Ssenkubuge Bruce, agamba nti ky’abulabe okutema emiti egiri mu kibangirizi NEMA kye yalagira okulekawo.
Emiti gy’egiyamba okukola ng’akasengejja k’ebyo ebigenda mu nnyanja naye kati amazzi agava mu binazi agalimu n’eddagala gagenda butereevu mu nnyanja nga tegasengejjeddwa.
Giyamba n’okukwata empewo ey’amaanyi eva ku nnyanja etikkula amabaati ku mayumba.
Agamba nti, emiti egyo n’ensiko erekebwawo by’ebiyamba okutangira ettaka okukulukuta okutuuka mu nnyanja kubanga ligenda n’ebintu bingi omuli n’ebya pulasitiika ebyegatta mu nnyanja ekivuddeko n’ebyennyanja okukendeera.
Ssenkubuge asaba Gavumenti n’ebitongole ebivunaanyizibwa ku kukuuma obutonde okulwanyisa abantu aboonoonye obutonde okumpi n’ennyanja.
BIDCO
Atwala obutonde bw’ensi mu kkampuni erima ebinazi eya BIDCO, Richard Ssenkooza agamba nti kituufu amateeka ga NEMA galagira okulekayo miita 200 okuva ku nnyanja, naye waliwo ebitundu ebimu bye baalekayo miita 100 nga e Bwendero, Kitooke, Buguzi, Buyoga n’ebirala kyokka nga baakikola oluvannyuma lw’okulaba nga miita 200 zaali zibamalako ettaka, baasaba NEMA olukusa ne baweebwa n’ebbaluwa.
Agamba nti, wabula nga Oil Palm Uganda Limited(OPUL) bw’eri wansi wa BIDCO, bafaayo okulaba nga bakuuma obutonde obwetoolodde wonna we bakolera n’addala ennyanja Nalubaale era nga mu kutandika beetegereza nga bayita mu minisitule y’ebyobulimi
okulaba ebiyinza okuvaamu n’engeri y’okukwatibwamu nga mu kiseera kino bagoberera ebyavaamu.
Bakozesa International Base Management Practices okuli ey’eby’obulimi eva mu WILMA nga mu kino eddagala balifuuyira ku kinazi kye nnyini n’okukoola omuddo ne kibeera ku kinazi kyokka ekiremesa ettaka okukulukusa ebigimusa okutuuka mu nnyanja.
BIDCO KY’EKOZE OKUKUUMA OBUTONDE
Ssenkooza agamba nti, ebifo byonna ebyasimbiddwaamu ebinazi mu kibangirizi kya NEMA byakulekebwa nga tebirabirirwa wadde okussaako eddagala.
Bajja kukungulangako binazi bisobole okufuukamu emiti okuzzaawo egyo egyatemwa era nga n’abalimi ab’ebweru bonna baakukola kye kimu ate nga tebakyaddamu kukkiriza mulimi gwe batalambudde w’agenda kulima okusobola okubatangira okulima mu kibangirizi kya NEMA.
Agamba nti, baasazeewo okudda ku International Standard eyitibwa ISO 14,001 ekwata ku ngeri y’okukuuma obutonde bw’ensi n’addala mu kitundu kye balimu era nga baakufuna abakugu okuva Singapore agenda okusindikibwa aba WILMA balabe ebitundu eby’obulabe ebyakwatiddwaako n’engeri y’okubizza ku mutindo okukakasa ng’ebitundu n’obutonde obwayonoonebwa bizzibwawo.
Ssenkooza era agamba nti, nga BIDCO baatandise n’ensimbi obukadde 50 obw’okufunamu emiti gye bagenda okugabira abantu ku bwereere bagisimbe gisobole okuzzaawo egyatemwa kiyambeko
ne mu by’obulambuzi.
Mulimu: Emisizi, emikusu, emikebu egikola amaato n’egy’ebibala.


text:
Wiiki ewedde, Joshua Mwebya (25) yasimattuka obutwa bwe yaliira mu nnyama y’embuzi. Ekyewuunyisa nti ne kitaawe Laton Tuliraba naye baamuliisa butwa mu 2012 n’afa. TOM GWEBAYANGA abirondodde bwati:
Singa tumanya olumbe gye luva, twandibadde tuluddukanga okwetegula ekibambulira! Akasattiro kaabadde mu maka g’omugenzi Laston Tuliraba mu kabuga k’e Igwaya e Buyende, oluvannyuma
lw’omusika we Joshua Mwebya okuliira obutwa mu nnyama y’embuzi n’akalo.
Tuliraba naye yafa butwa bwe yaliira mu kalo n’engege!
Obutwa bwattusizza ennaku eyali yeerabiddwa mu maka gano. Tuliraba yafa oluvannyuma lwa muwala we, Mariam Namwebya okumuweera obutwa mu kalo n’engege, nga kalunsambulira ava ku
kuba nga yali alemesezza muto we, Moses Babalanda (muganda wa Tuliraba),ow’e Kamugoya, okuwasa muwala waabwe Namwebya!
Ensonga zaatuuka mu Kika ne ku Poliisi y’e Irundu ne bijulira okunaaba ebitalo (mikolo gya kinnansi e Busoga), Babalanda kye yaziimuula n’abuzaawo omuwala ng’ebula lumu banaabe ebitalo!
Oluvannyuma, omuwala yakomawo ne ‘misoni’ n’awa kitaawe obutwa obwamuggya mu nsi! Ewa Babalanda yaakazaalayo abaana babiri!
OMUSIKA
Mwebya musibi wa maato n’okugatunda ku mwalo e Lango, omulimu kitaawe gwe yamuyigiriza, era kati y’aweerera banne.
Agamba nti ku nkomerero ya March, yakeera kukola e e Nsomba, nnannyini maka we baali bakolera n’agula ennyama y’embuzi gye baafumbira ku kalo ng’ekyemisana.
“Twalya tunyumya naye olw’addayo ku mulimu, buli omu olubuto ne lutandika okumuluma.
Omulimu twagusuulawo buli omu n’addukira ewuwe. Abaalya ennyama twali munaana, abakulu bataano nga kuliko n’owapoliisi wamu n’abato basatu!
Mmaze kumpi emyezi ebiri n’ekitundu ng’omubiri mugonvu lwa butwa buno,” Mwebya bw’agamba.
OMUSAWO
Dr. Ephraim Katawera, owa Joint Research Health Network e Kamuli era eyakebera Mwebya agamba:
Mwebya baamuleeta wayise ennaku ssatu bukya aliisibwa obutwa. Bang’amba nti baamusoosa wa musawo ow’ekinnansi eyamuwa obujjanjabi obusookerwako.
Bwe nnamukebera nazuula nti yaliisibwa butwa bwa kizungu. Eky’omukisa bwali tebunnaba kusaasaanira mu kibumba ne mmuwa eddagala eryoza olubuto n’atandika okuddukana n’okusesema wabula yagonda nnyo, abaaliwo ne balowooza nti afudde.
Namujjanjaba ennaku ssatu ne mmusiibula nga mmuwaddeyo n’eddagala eddala ery’okunywa.
OBUTWA BWAVA WA?
Mwebya agamba: Na kati tukyalemeddwa okumanya gye bwava kuba okuggyako buli omu okwerwanako ataase obulamu, teri kye twakola kuba ate ne ssemaka gwe twalivunaanye naye yabulya!
Okuva taata bwe yafa, tuzze twekengeera abantu.
Tutisibwatiisibwa era maama, Alitronce Namulinda ali mu buzibu kuba bukyanga taata afa, atera okusanga abamuteeze era ekimutaasa kukuba nduulu.
ENFA YA TULIRABA
Mariam Namwebya (24), nnansi omutendeke, yateekera kitaawe Laston Tuliraba (52)obutwa mu mmere ng’amugaanye okufumbirwa kitaawe omuto, Moses Babalanda!
Mu kabuga k’e Igwaya mu disitulikiti y’e Buyende, nnamwandu Alitronce Namulinda (46) gy’abeera akyalojja ennaku gye yayitamu okutuusa bba lwe yafa.
Musajjawattu olubuto lwamwepika ng’omupiira gwa kalakita, ye n’asigala ng’adaagana ne bamulekwa musanvu be ddu!
Agamba nti muwala waabwe owokusatu, Mariam Namwebya yalungira kitaawe obutwa ng’amulanga okufuuka omuziziko mu laavu ye ne kitaawe omuto, Moses Babalanda.
Taata baamuziika n’ebbaluwa za muwala we ez’obuyigirize LATON Tuliraba, Omuseveniside mu kkanisa y’e Bumogoli yafiira mu bulumi nga 22 March 2012.
Obutwa yabuliira mu byennyanja n’akalo k’ekyeggulo! Amangu ddala ng’obutwa butuuse mu lubuto, Tuliraba yatandika okwenyoola, okusesema n’okuddukana ng’eno bw’abuuza muwala we nti, ‘Mwana wange, mu mmere onteereddemu ki ekinanzita?
Onzitidde ki mwana wange?’ Namwebya yalaba bamukaliddemu n’amalamu omusubi!
Nnamwandu Namulinda we yatuukira awaka okuva mu lumbe e Isimba mu ggombolola y’e Kisozi e Kamuli yasanga bba alebaaleba.
Baamuddusa mu ddwaaliro ekkulu e Kamuli gye baamuggya n’atwalibwa e Mulago- Kampala nga biwalattaka.
E Mulago, abasawo bakkiriza nti Tuliraba yali alidde obutwa, nga busensedde ekibumba, akalulwe n’ebyenda.
Bwe yafa nga 12 March 2012, omulambo gwali guttulukuka omusaayi omuddugavu, nga guwunya nnyo!
TULIRABA Y’ANI?
Yali mutabani wa Kabaale Musaabi ow’e Magoola Bunyha e Mayuge ne Lusi Tikabula ow’e Igwaya mu Kagulu.
Yakoma mu S.4 n’atandika okusuubula ebyennyanja, okuvuba, n’okuzimba amaato ku myalo gy’oku nnyanja Kyoga.
Mu 1980, yawasa Namulinda gwe yazaalamu abaana musanvu, Joshua Mwebya, 28, Hellen Naherya 26, Nuwa Mwebya 18, Hawa Namwebya 16, Sam Mwebya 14, ne Eddy Musabi ne Mariam Namwebya , omugenzi gwe yafa yeekokkola.
Yali mutuuze mu kabuga Igwaya okuliraana e Kamugoya, eva muganda we Moses Babalanda.
Tuliraba ne Babalanda ba Kika kya Baise “Mugwaano,” abeddira akamyu ak’omu nsiko era amannya babbula gamu, okuggyako nti Tuliraba yazalibwa mu Bagwaano ab’e Bunyha ate Babalanda n’azaalibwa mu b’e Kamugoya e Buyende.
Ababiri babadde bamanyiganye bulungi, nga bakyaliragana n’okukwatira awamu mu buzibu bw’okulwala n’okufa.
Mu bumanyi buno, Moses Babalanda mwe yanaabira ensonyi mu maaso n’aganza muwala we, Mariam Namwebya eyali yaakamala okusoma obwannansi era n’amufunyisa olubuto!
ENGERI GYE BYAJJA
Laavu ya taata ne muwala we yatandikira ku Jenima High School-Butende e Kamuli, gye yagendanga okukyalira Mariam Namwebya.
Omuwala bwe yamaliriza S4, Tuliraba yamutwala mu ttendekero ly’obusawo gye yamala mu 2010 ng’olubuto lwa taata lukuze, abazadde olwamukunya abategeeze eyalumufunyisa n’abotola ekyama nti lwa kitaawe Moses Babalanda.
Babalanda kayungirizi mu bagula n’okutunda poloti, amayumba n’ebirala.
Nnamwandu Namulinda
EMIKOLO GY’OBUWANGWA
Amawulire gano bwe gaafuluma, famire n’Ekika baatabuka nga baagala Babalanda akangavvulwe oba Poliisi emukwate era mu kavuyo ako omuwala mwe yazaalira.
Namulinda anyumya: Bwe yazaala, ab’ekika baayita Babalanda ku Poliisi y’e Irundu, n’alabulwa obutakiddamu, ne bamulagira yeetonde agule ebintu by’emikolo gy’okunaaba “ekitalo” wabula olunaku lw’okubinaaba lwagenda okutuuka ng’abuzizzaawo omuwala!
Oluvannyuma Namwebya yakomawo ne yeetondera abazadde ne bamusonyiwa n’abeera awaka wabula lumu, Babalanda yajja alabe ku mwaana we, Tuliraba n’amutwala ntyagi okumuyisa mu kabuga k’e Igwaya nga bwamukuba kibooko!
Sam Mwebya, muto wa Mariam agamba nti, “Taata yalya obutwa nga wayise emyezi ng’ebiri ng’akubye Babalanda.
Ku olwo bwe yamala okulya, yatuwa omutwe gw’engege naffe tulyeko naye Mariam yagutunyakulako kyokka ate naye n’atagulya.
Enkeera baatutegeeza nti taata afudde!”
Ku ndiri, Tuliraba yalagira nti bw’afanga bamuziikanga ne satifikeeti za Mariam zonna, eya S4 n’ey’obusawo, naye ensi emudibirire era kye baakola!
Nga kitaawe afudde, Namwebya yajja mu lumbe, bwe yawulira nti waliwo abaali bategese okumugajambula n'abomba.
Tuliraba yaluma bangi kuba yali mukadde wa Kkanisa mu Buseveniside, yalina masiini ezisala emiti, ng’azimba amaato, yalina bodaboda n’ebibanja ebiwera.
Namulinda attottola:
Baze yagenda okufa ng’amaka gadobonkanye kuba ente 15, firiigi n’ekimu ku bibanja byali bitundiddwa.
“Ensi yantuulako, buli kyetaago nga mpamma kiwamme, abaana tebakyasoma kuba fiizi za mbirigo okuzifuna.”
Mu maka ga Babalanda e Kamugoya, mukyala we omukulu ow'abaana mukaaga yamugaana okugaleetamu Mariam, nti tekisoboka ‘Mulamu’ we okufuuka muggya we!
EBYO BYAGGWA
Wiiki ewedde, nnakubidde Moses Babalanda ku bigambibwa nti ye yavaako okufa kwa muganda we, Laston Tuliraba bwe baali beezooba olw’okuzaala mu muwala waabwe, Mariam Namwebya. Babalanda mutuuze w’e Kamugoya mu Kagulu.
Ku bya nnamwandu Alitronce Namulinda by’agamba nti atera okumuteega mu kkubo ng’akedde okulima yagambye nti kyandiba ng’eriyo ab’ennugu abaagala okukozesa ebyaliwo, abantu balowoze nti y’amuwondera, amutuuseeko obulabe.
Mu mboozi y’oku ssimu, Babalanda teyeegaanye kwagala muwala we.
Yakakasizza ng’omuwala akyamulina era baazaala ne bbebi owookubiri.
“Omuwala ali wange, nnamuzaalamu era byaggwa, sirina kye nnyinza kukyusaamu.
Okuva lwe baamugaana okwetaba mu kuziika, abakungubazi lwe beecanga kata bamugajambule n’addukira ewange, nange nali sisobola kumulekerera adaagane kuba ebizibu twabirimu naye kuva dda,” Babalanda bwe yagambye.
Ye Mariam amukuumira mu nnyumba y’o ugagga omu mu kabuga k’e Igwaya ku ludda e Kamugoya.
Latiff Mawerere, eyakulira okunoonyereza ku musango agamba nti Babalanda n’omuwala baabatwala ku poliisi nga Tuliraba tannafa, ne basalawo ensonga bwe ziri za Kika batuule bakkaanye.
Entuula ezo ze zaavaako okukkiriziganya banaaze Babalanda ne munne ebitalo.
Wabula Tuliraba bwe yafa, omuwala ne Babalanda ne badduka tebaddayo kubalondoola!


text:
1 Bassekabaka 1 Kings
Chapter 10
1 Awo kabaka omukazi w’e Seeba bwe yawulira ettutumo lya Sulemaani olw'erinnya lya Mukama, n'ajja okumukema n'ebibuuzibwa ebizibu.
2 N'ajja e Yerusaalemi ng'alina abaddu bangi nnyo n'eŋŋamira ezeetisse eby'akaloosa n'ezaabu nnyingi nnyo n'amayinja ag'omuwendo omungi; awo bwe yajja eri Sulemaani, n'ateesa naye ebyo byonna ebyali mu mutima gwe.
3 Awo Sulemaani n'amutegeeza byonna bye yamubuuza: tewaali kintu ekyakwekebwa kabaka ky'ataamutegeeza.
4 Awo kabaka omukazi w'e Seeba bwe yamala okulaba amagezi gonna aga Sulemaani n'ennyumba gye yazimba,
5 n'emmere ey'oku mmeeza ye n'okutuula kw'abaddu be n'okuweereza kw'abaweereza be n'ebyambalo byabwe n'abasenero be n'olutindo lwe lwe yalinnyirangako okugenda mu nnyumba ya Mukama; kale nga temukyasigadde mwoyo mu ye.
6 N'agamba kabaka nti Ekigambo kye nnawulirira mu nsi yange kyali kya mazima eky'ebikolwa byo n'amagezi go.
7 Era naye sakkiriza bigambo ebyo okutuusa lwe najja amaaso gange ne gakiraba: era, laba, saabuulirwa kitundu: amagezi go n'omukisa gwo bisinga ettutumo lye nnawulira.
8 Abasajja bo balina omukisa, abaddu bo bano balina omukisa, abayimirira mu maaso go ennaku zonna ne bawulira amagezi go.
9 Mukama Katonda wo yeebazibwe akusanyukira okukuteeka ku ntebe ya Isiraeri: kubanga Mukama yayagala Isiraeri emirembe gyonna, kyeyava akufuula kabaka okukola eby'ensonga n'eby'obutuukirivu.
10 Awo n'awa kabaka zaabu talanta kikumi mu abiri, n'eby'akaloosa bingi nnyo nnyini n'amayinja ag'omuwendo omungi: tewajja lwa kubiri bya kaloosa bingi ebyenkanidde awo ng'ebyo kabaka omukazi w'e Seeba bye yawa kabaka Sulemaani.
11 Era n'empingu ya Kiramu eyaleeta zaabu okuva e Ofiri, n'eggya e Ofiri emitoogo mingi nnyo n'amayinja ag'omuwendo omungi.
12 Kabaka n'afuula emitoogo empagi z'ennyumba ya Mukama n'ennyumba ya kabaka, n'ennanga n'entongooli z'abayimbi: tewajja mitoogo egifaanana bwe gityo so tegyalabika ne leero.
13 Awo kabaka Sulemaani n'awa kabaka omukazi w'e Seeba byonna bye yayagala, buli kye yasaba kyonna, obutassaako ebyo Sulemaani bye yamuwa olw'ekisa kye ekya kabaka. Awo n'akyuka n'addayo mu nsi ye ye, ye n'abaddu be.
14 Era ezaabu eyajja eri Sulemaani mu mwaka ogumu obuzito bwayo bwali talanta lukaaga mu nkaaga mu mukaaga,
15 obutassaako eyo abasuubuzi gye baaleetanga n'abatunzi gye baatundanga ne bakabaka bonna ab'eggwanga ettabule n'abakulu b'ensi.
16 Era kabaka Sulemaani n'aweesa obugabo bikumi bibiri bwa zaabu mpeese: buli kagabo n'akawaako sekeri za zaabu lukaaga.
17 N'akola engabo ebikumi bisatu bya zaabu mpeese; buli ngabo n'agiwaako laateri ssatu: kabaka n'azitereka mu nnyumba ey'ekibira kya Lebanooni.
18 Era kabaka n'akola entebe ey'obwakabaka ennene ya masanga n'agibikkako zaabu nnungi nnyo nnyini.
19 Entebe yaliko amadaala mukaaga, era entebe waggulu waayo yali nneekulunguivu ennyuma; era yaliko emikono eruuyi n'eruuyi awatuulibwa, n'empologoma bbiri nga ziyimiridde ku mabbali g'emikono.
20 N'empologoma kkumi na bbiri zaayimirira eruuyi n'eruuyi ku madaala omukaaga tewaali eyakolebwa mu bwakabaka bwonna okugifaanana.
21 Era ebintu byonna ebya kabaka Sulemaani eby'okunyweramu byali bya zaabu, n'ebintu byonna eby'omu nnyumba ey'ekibira kya Lebanooni byali bya zaabu nnongoofu: tewaali bya ffeeza; teyalowoozebwa nga kintu ku mirembe gya Sulemaani;
22 Kubanga kabaka yalina ku nnyanja empingu eya malikebu ey'e Talusiisi wamu n'empingu ya Kiramu; empingu ey'e Talusiisi yajjanga mulundi gumu buli myaka esatu ng'ereeta zaabu n'effeeza, amasanga n'enkobe ne bamuzinge.
23 Awo kabaka Sulemaani n'asinga bakabaka bonna ab'ensi obugagga n'amagezi.
24 Ensi yonna ne banoonya amaaso ga Sulemaani okuwulira amagezi ge, Katonda ge yali atadde mu mutima gwe.
25 Ne baleeta buli muntu ekirabo kye, ebintu ebya ffeeza n'ebintu ebya zaabu n'ebyambalo n'ebyokulwanyisa n'eby'akaloosa, embalaasi n'ennyumbu, ebyasalibwa ebya buli mwaka.
26 Sulemaani n'akuŋŋaanya amagaali n'abasajja abeebagala embalaasi; era yalina amagaali lukumi mu ebikumi bina n'abasajja abeebagala embalaasi kakumi mu enkumi bbiri be yateeka mu bibuga eby'amagaali n'awaali kabaka e Yerusaalemi.
27 Kabaka n'afuula ffeeza okuba ng'amayinja mu Yerusaalemi, n'emivule n'agifuula okuba ng'emisukomooli egiri mu biwonvu olw'obungi.
28 N'embalaasi Sulemaani ze yalina zaggibwa mu Misiri: n'abasuubuzi ba kabaka ne baziweebwanga bisibo, buli kisibo n'omuwendo gwakyo.
29 Era eggaali lyalinnyanga nga liva mu Misiri nga lijjirira sekeri lukaaga eza ffeeza, n'embalaasi ng'ejjirira kikumi mu ataano; era bakabaka bonna ab'Abakiiti bwe batyo ne bakabaka ab'e Busuuli, baaziggyangamu mu mukono gwabwe.


text:
Mikka Micah
Chapter 7
1 Zinsanze! kubanga nfaanana nga lwe bamala okulonda emmere yonna ennungi, ng'ezabbibu ezeerebwa mu lusuku; tewakyali kirimba eky'okulya; emmeeme yange yeegomba ettiini esooka okwengera.
2 Omwegendereza abuze mu nsi, so tewali mugolokofu mu bantu: bonna bateega okuyiwa omusaayi, bayigga buli muntu muganda we n'ekitimba.
3 Engalo zaabwe zikwata ku by'obubi okunyiikira okubikola; omulangira asaba, omulamuzi ayagala okuweebwa empeera; n'omukulu ayogera ekibi ekibeera mu mmeeme ye: bwe batyo bwe babirukira awamu.
4 Oyo ku abo asinga obulungi afaanana ng'omweramannyo, omugolokofu ku abo asinga obubi olukomera lw'amaggwa: olunaku olw'abakuumi bo, lwe lw'okulabwako, lutuuse: kaakano we wanaaba okweraliikirira kwabwe.
5 Temwesiga wa mukwano, temulowoozanga mukulembeze nga mwesigwa; kuuma enzigi z'akamwa ko eri oyo agalamira mu kifuba kyo.
6 Kubanga omwana tassaamu kitiibwa kitaawe, omuwala akikinalira ku nnyina, muka mwana ku nnyazaala we; ab'omu nju be baba abalabe b'omuntu.
7 Naye ku bwange naatunuuliranga Mukama; naalindiriranga Katonda ow'obulokozi bwange; Katonda wange anampuliranga.
8 Tonsanyukirako, omulabe wange; bwe ngwa, naayimuka; bwe ntuula mu kizikiza, Mukama anaaba musana gye ndi.
9 Naagumiikirizanga obusungu bwa Mukama kubanga mmujeemedde; okutuusa lw'aliwoza ensonga yange, era lw'alinsalira omusango: alindeeta eri omusana, era ndiraba ku butuukirivu bwe.
10 Kale omulabe wange alikiraba, alikwatibwa ensonyi; eyaŋŋamba nti Mukama Katonda wo ali ludda wa? Amaaso gange galimulabako; kaakano alirinnyirirwa ng'ebitosi eby'omu nguudo.
11 Olunaku olw'okuzimba ebisenge byo! ku lunaku luli ekiragiro kiritwalibwa ewala.
12 Ku lunaku luli baliva mu Bwasuli ne mu bibuga bya Misiri balituuka gy'oli, era baliva mu Misiri okutuuka ne ku Mugga, n'okuva ku nnyanja okutuuka ku nnyanja, n'okuva ku lusozi okutuuka ku lusozi.
13 Naye ensi eriba kifulukwa, ku lw'abo ababeera omwo, olw'ebibala eby'ebikolwa byabwe.
14 Liisa abantu bo n'omuggo gwo, ekisibo eky'obutaka bwo, ababeera bokka, mu kibira wakati wa Kalumeeri: baliire mu Basani ne mu Gireyaadi nga mu nnaku ez'edda.
15 Nga bwe nnakola mu nnaku bwe wava mu nsi ya Misiri, ndimwolesa eby'ekitalo.
16 Amawanga galiraba, galikwatirwa ensonyi amaanyi gaabwe gonna; baliteeka engalo zaabwe ku kamwa kaabwe, amatu gaabwe galiziba.
17 Balikomba ku nfuufu ng'omusota; ng'ebyekulula eby'ensi baliva nga bakankana mu bwekwekero bwabwe: balijja eri Mukama Katonda waffe nga batekemuka era balitya ku lulwo.
18 Ani Katonda nga ggwe asonyiwa obubi, ayita ku kwonoona okw'abasigalawo ab'obutaka bwe? talemera mu busungu bwe emirembe gyonna kubanga asanyukira okusaasira.
19 Alikyuka alitusaasira; alisamba okwonoona kwaffe n'ekigere; era olisuula ebibi byabwe byonna mu buziba bw'ennyanja.
20 Olikolera Yakobo amazima, olikolera Ibulayimu ekisa, bye walayirira bajjajjaffe okuva mu nnaku ez'edda.


text:
1 Ebyomumirembe 1 Chronicles
Chapter 7
1 N'ebyaggibwa ku batabaai ba Isakaali; Tola, ne Puwa, Yasubu, ne Simuloni, bina.
2 Ne batabani ba Tola; Uzzi ne Lefaya, ne Yeryeri, ne Yamayi, ne Ibusamu, ne Semweri, emitwe gy'ennyumba za bajjajjaabwe, aba Tola; abasajja ab'amaanyi abazira mu mirembe gyabwe: ku mirembe gya Dawudi omuwendo gwabwe gwali obukumi bubiri mu enkumi bbiri mu lukaaga.
3 Ne batabani ba Uzzi; Izulakiya: ne batabani ba Izulakiya; Mikayiri, ne Obadiya, ne Yoweeri, Issiya, bataano; bonna basajja bakulu.
4 Era ng'okuzaalibwa kwabwe bwe kwali, ng'ennyumba za bajjajjaabwe bwe zaali, ebibiina by'omu ggye byali wamu nabo olw'okulwana, obukumi busatu mu kakaaga: kubanga baalina abakazi bangi n'abaana bangi.
5 Ne baganda baabwe bonna, ab'omu luggya lwa Isakaali, nga babalibwa ng'okuzaalibwa kwabwe bwe kwali, abasajja ab'amaanyi abazira, baali obukumi munaana mu kasanvu.
6 Batabani ba Beayamini; Bera, ne Bekeri, ne Yediyayeri, basatu.
7 Ne batabani ba Bera; Ezuboni, ne Uzzi, ne Wuziyeeri, ne Yerimosi, ne Iri, bataano; emitwe gy'ennyumba za bajjajjaabwe, abasajja ab'amaanyi abazira; era baabalibwa ng'okuzaalibwa kwabwe bwe kwali, obukumi bubiri mu enkumi bbiri mu amakumi asatu mu bana.
8 Ne batabani ba Bekeri; Zemira, ne Yowaasi, ne Eryeza, ne Eriwenayi, ne Omuli, ne Yeremosi, ne Abiya, ne Anasosi, ne Alemesi. Abo bonna baali batabani ba Bekeri.
9 Era baabalibwa ng'okuzaalibwa kwabwe bwe kwali, nga bwe baaliraana, emitwe gy'ennyumba za bajjajjaabwe, abasajja ab'amaanyi abazira, obukumi bubiri mu ebikumi bibiri.
10 Ne batabani ba Yediyayeri; Birukani; ne batabani ba Birukani; Yewusi, ne Benyamini, ne Ekudi, ne Kenaana, ne Zesani, ne Talusiisi, ne Akisakali.
11 Abo bonna baali baana ba Yediyayeri, ng'emitwe gy'ennyumba za bajjajjaabwe bwe gyali, abasajja ab'amaanyi abazira, kakumi mu kasanvu mu ebikumi bibiri, abayinza okutabaala mu ggye okulwana.
12 Suppimu naye, ne Kuppimu, batabani ba Iri, Kusimu, batabani ba Akeri.
13 Batabani ba Nafutaali; Yaziyeri, ne Gutu, ne Yazeri, ne Sallumu, batabani ba Biruka.
14 Batabani ba Manase; Asuliyeri mukazi we gwe yazaala: (muzaana we Omwalamu yazaala Makiri kitaawe wa Gireyaadi:
15 Makiri n'awasa omukazi ow'oku Kuppimu ne Suppimu, erinnya lya muganda we Maaka;) n'erinnya ly'ow'okubiri lyali Zerofekadi: Zerofekadi n'azaala abaana ba buwala.
16 Maaka muka Makiri n'azaala omwana ow'obulenzi, n'amutuuma erinnya lye Peresi; n'erinnya lya muganda we lyali Seresi; ne batabani be Ulamu ne Lakemu.
17 Ne batabani ba Ulamu; Bedani. Abo be baali batabani ba Gireyaadi mutabani wa Makiri, mutabani wa Manase.
18 Ne mwannyina Kammolekesi n'azaala Isukodi, ne Abiezeri, ne Makula.
19 Ne batabani ba Semida ye Akyani, ne Sekemu, ne Liki, ne Aniyamu.
20 Ne batabani ba Efulayimu; Susera, ne Beredi mutabani we, ne Takasi mutabani we, ne Ereyadda mutabani we, ne Takasi mutabani we,
21 ne Zabadi mutabani we, ne Susera mutabani we, ne Ezeri, ne Ereyaddi, abasajja ab'e Gaasi abaazaalibwa mu nsi be batta, kubanga baaserengeta okubaggyako ebisibo byabwe.
22 Efulayimu kitaabwe n'akungubagira ennaku nnyingi, baganda be ne bajja okumukubagiza.
23 N'ayingira eri mukazi we n'aba olubuto n'azaala omwana ow'obulenzi, n'amutuuma erinnya lye Beriya, kubanga ab'omu nnyumba ye baalaba akabi.
24 Ne muwala we yali Seera, eyazimba Besukoloni, ekya wansi n'eky'engulu, ne Uzzenuseera.
25 Ne Leefa ye yali mutabani we, ne Lesefu, ne Teera mutabani we, ne Takani mutabani we;
26 Ladani mutabani we, Ammikudi mutabani we, Erisaama mutabani we;
27 Nuni mutabani we, Yoswa mutabani we.
28 N'ebifo byabwe bye baalya era bye baabeerangamu bye bino; Beseri n'ebibuga byako, n'ebuvanjuba Naalani, n'ebugwanjuba Gezeri, n'ebibuga byako; era ne Sekemu n'ebibuga byako, okutuusa ku Azza n'ebibuga byako:
29 n'awali ensalo ez'abaana ba Manase Besuseyani n'ebibuga byako, Taanaki n'ebibuga byako, Megiddo n'ebibuga byako, Doli n'ebibuga byako. Omwo abaana ba Yusufu mutabani wa Isiraeri mwe baabeeranga.
30 Batabani ba Aseri; Imuna, ne Isuva, ne Isuvi, ne Beriya; ne Seera mwannyinaabwe.
31 Ne batabani ba Beriya; Keberi, ne Malukiyeeri, ye kitaawe wa Biruzayisi.
32 Keberi n'azaala Yafuleti, ne Somera, ne Kosamu, ne Suwa, mwannyinaabwe.
33 Ne batabani ba Yafuleti; Pasaki, ne Bimukali, ne Asuvasi. Abo be baana ba Yafuleti.
34 Ne batabani ba Semeri: Aki, ne Loga, Yekubba, ne Alamu.
35 Ne batabani ba Keremu muganda we; Zofa, ne Imuna, ne Seresi, ne Amali.
36 Batabani ba Zofa; Suwa, ne Kaluneferi; ne Swali, ne Beri, ne Imula;
37 Bezeri, ne Kodi, ne Samma, ne Sirusa, ne Isulani, ne Beera.
38 Ne batabani ba Yeseri; Yefune, Pisupa, ne Ala.
39 Ne batabani ba Ulla; Ala, ne Kanyeri, ne Liziya.
40 Abo bonna baali baana ba Aseri, emitwe gy'ennyumba za bajjajja baabwe, abasajja abazira abalonde ab'amaanyi, ab'olubereberye mu bakulu. N'omuwendo gwabwe ogwabalibwa ng'okuzaalibwa kwabwe bwe kwali, olw'okukola omulimu ogw'okulwana, gwali abasajja obukumi bubiri mu kakaaga.


text:
Zabbuli Psalms
Chapter 27
1 Mukama gwe musana gwange n'obulokozi bwange; gwe nnaatyanga ye ani? Mukama ge maanyi ag'obulamu bwange; anankankanyanga ye ani?
2 Abakola obubi bwe bannumba okulya omubiri gwange, Be balabe bange era abankyawa, ne beesittala ne bagwa.
3 Newakubadde ng'eggye lisiisidde okunnwanyisa, Omutima gwange teguutyenga: Newakubadde ng'entalo zimbaddeko, Era ne mu ezo naagumanga omwoyo.
4 Ekigambo kimu nkisabye Mukama, kye nnaanoonyanga; Okutuulanga mu nnyumba ya Mukama ennaku zonna ez'obulamu bwange, Okutunuuliranga obulungi bwa Mukama, n'okubuuzanga mu yeekaalu ye.
5 Kubanga ku lunaku olw'okunakuwala alinkuuma mu kyama mu nnyumba ye: Awakwekerwa mu weema ye we alinkisiza; Alinnyimusa ku lwazi.
6 Ne kaakano omutwe gwange gunaayimusibwa ku balabe bange abanneetoolodde; Era naawaayo mu weema ye ssaddaaka ez'okusanyuka; Naayimbanga, weewaawo, naayimba okutendereza Mukama.
7 Wulira, ai Mukama, bwe nkaaba n'eddoboozi lyange: Era onsaasire, onziremu.
8 Bwe wagamba nti Munoonye amaaso gange; omutima gwange gwakugamba nti Amaaso go, Mukama, naaganoonyanga.
9 Tonkisa amaaso go; Togoba muddu wo mu busungu: Ggwe wabeeranga omubeezi wange; Tonsuula, so tondeka, ai Katonda ow'obulokozi bwange.
10 Kubanga kitange ne mmange bandese, Naye Mukama ananjijanjabanga.
11 Onjigirizenga ekkubo lyo, ai Mukama; Era onnuŋŋamyenga mu luwenda olulabika, Olw'abalabe bange.
12 Tompaayo eri abalabe bange okunkola bye baagala: Kubanga abawaayiriza bangolokokeddeko, n'abo abassa omukka ogw'obukambwe.
13 Nandizirise, singa sakkiriza okulaba obulungi bwa Mukama mu nsi ey'abalamu.
14 Lindirira Mukama: Ddamu amaanyi, ogume omwoyo gwo; Weewaawo, lindirira Mukama.


text:
1 Ebyomumirembe 1 Chronicles
Chapter 9
1 Awo Isiraeri yenna ne babalibwa ng'okuzaalibwa kwabwe bwe kwali; era, laba, kwawandiikibwa mu kitabo kya bassekabaka ba Isiraeri: Yuda n'atwalibwa e Babulooni nga basibe olw'okusobya kwabwe.
2 Awo abantu abaasooka okubeera mu bifo byabwe bye baalya mu bibuga byabwe be bano, Isiraeri, bakabona, Abaleevi, n'Abanesinimu.
3 Ne mu Yerusaalemi ne mubeeramu ku baana ba Yuda, ne ku baana ba Benyamini, ne ku baana ba Efulayimu ne Manase;
4 Usayi mutabani wa Ammikudi, mutabani wa Omuli, mutabani wa Imuli, mutabani wa Bani, ow'oku baana ba Pereezi mutabani wa Yuda.
5 Ne ku Basiiro; Asaya omubereberye, ne batabani be.
6 Ne ku batabani ba Zeera; Yeweri, ne baganda baabwe, lukaaga mu kyenda.
7 Ne ku batabani ba Benyamini; Sallu mutabani wa Mesullamu, mutabani wa Kodaviya, mutabani wa Kassenuwa;
8 ne Ibuneya mutabani wa Yerokamu, ne Era mutabani wa Uzzi, mutabani wa Mikuli, ne Mesullamu mutabani wa Sefatiya, mutabani wa Leweri, mutabani wa Ibuniya;
9 ne baganda baabwe ng'okuzaalibwa kwabwe bwe kwali, lwenda mu ataano mu mukaaga. Abasajja abo bonna nga mitwe gya nnyumba za bajjajjaabwe, ng'ennyumba za bajjajjaabwe bwe zaali.
10 Ne ku bakabona; Yedaya, ne Yekoyalibu, Yakini;
11 ne Azaliya mutabani wa Kirukiya, mutabani wa Mesulamu, mutabani wa Zadooki, mutabani wa Merayoosi, mutabani wa Akituubu, omukulu w'ennyumba ya Katonda;
12 ne Adaaya mutabani wa Yerokamu, mutabani wa Pasukuli, mutabani wa Malukiya, ne Maasayi mutabani wa Adyeri, mutabani wa Yazera, mutabani wa Mesullamu, mutabani wa Mesiremisi, mutabani wa Immeri;
13 ne baganda baabwe emitwe gy'ennyumba za bajjajjaabwe, lukumi mu lusanvu mu nkaaga; abasajja abaayinziza ddala omulimu ogw'okuweereza mu nnyumba ya Katonda.
14 Ne ku Baleevi; Semaaya mutabani wa Kassubu, mutabani wa Azulikamu, mutabani wa Kasabiya ow'oku batabani ba Merali:
15 ne Bakubakkali, Keresi, ne Galali, ne Mattaniya mutabani wa Mikka, mutabani wa Zikuli, mutabani wa Asafu;
16 ne Obadiya mutabani wa Semaaya, mutabani wa Galali, mutabani wa Yedusuni, ne Berekiya mutabani wa Asa, mutabani wa Erukaana, eyabeeranga mu byalo eby'Abanetofa.
17 N'abaggazi; Sallumu, ne Akkubu, ne Talumoni, ne Akimani, ne baganda baabwe: Sallumu ye yali omukulu;
18 edda abaalindiriranga mu mulyango gwa kabaka ebuvanjuba; be baali abaggazi ab'olusiisira lw'abaana ba Leevi.
19 Ne Sallumu mutabani wa Koole, mutabani wa Ebiyasaafu, mutabani wa Koola, ne baganda be ab'omu nnyumba ya kitaawe, Abakoola, be baalabirira omulimu ogw'okuweereza, abaggazi b'enzigi z'eweema: ne bajjajjaabwe be baabanga abakulu b'olusiisira lwa Mukama, abaggazi b'omulyango;
20 ne Finekaasi mutabani wa Eriyazaali ye yabanga omukulu waabwe mu biro eby'edda, era Mukama yabanga naye.
21 Zekkaliya mutabani wa Meseremiya ye yali omuggazi ow'oku luggi lw'eweema ey'okusisinkanirangamu.
22 Abo bonna abaalondebwa okuba abaggazi ku nzigi baali ebikumi bibiri mu kkumi mu babiri. Abo baabalibwa ng'okuzaalibwa kwabwe bwe kwali mu byalo byabwe, Dawudi ne Samwiri nnabbi be baayawulira omulimu gwabwe ogwateekebwawo.
23 Awo bo n'abaana baabwe ne baba n'omulimu ogw'okulabirira enzigi z'ennyumba ya Mukama, ennyumba ey'eweema, mu bisanja.
24 Abaggazi baabeeranga ku njuyi ennya, ebuvanjuba n'ebugwanjuba n'obukiika obwa kkono n'obukiika obwa ddyo.
25 Ne baganda baabwe mu byalo byabwe baali ba kujjanga nga wayiseewo ennaku musanvu buli kiseera okubeera awamu nabo:
26 kubanga abaggazi abana abaasinga obukulu, Abaleevi, baalina omulimu ogwateekebwawo, nga be bakulu b'enju era ab'amawanika mu nnyumba ya Katonda.
27 Ne basula okwetooloola ennyumba ya Katonda, kubanga be baakwasibwa omulimu ogw'okugikuuma, n'okugiggulawo buli nkya nga gwe mulimu gwabwe.
28 Era abamu ku bo ne bakwasibwa ebintu ebiweereza okubikuuma; kubanga bwe byayingizibwanga ne bibalibwanga, era bwe byafulumizibwanga ne bibalibwanga.
29 Era abamu ku bo ne balagirwa okulabirira ebikoza emirimu n'ebintu byonna eby'omu watukuvu, n'obutta obulungi, n'omwenge, n'amafuta, n'omugavu, n'eby'akaloosa.
30 Era abamu ku baana ba bakabona ne balongoosanga kalifuwa ow'eby'akaloosa.
31 Ne Mattisiya, omu ku Baleevi, omubereberye wa Sallumu Omukoola, ye yalina omulimu ogwateekebwawo ogw'okulabirira ebyo ebyasiikirwanga mu mmumbiro.
32 Era abamu ku baganda baabwe ku baana ba b'Abakokasi be baalabiriranga emigaati egy'okulaga, okugirongoosanga buli ssabbiiti.
33 Era bano be bayimbi, emitwe gy'ennyumba za bajjajjaabwe ez'Abaleevi, abaasula mu nju era abaasonyiyibwa okuweereza okulala: kubanga baakolanga omulimu gwabwe emisana n'ekiro.
34 Abo be baali emitwe gy'ennyumba za bajjajjaabwe ez'Abaleevi, okubuna emirembe gyabwe, abasajja abasinga obukulu: abo baabeeranga e Yerusaalemi.
35 Ne kitaawe wa Gibyoni n'abeeranga mu Gibyoni, Yeyeeri, mukazi we erinnya lye Maaka:
36 ne mutabani we omubereberye Abudoni, ne Zuuli, ne Kiisi, ne Baali, ne Neeri, ne Nadabu;
37 ne Gedoli, ne Akiyo, ne Zekkaliya, ne Mikuloosi.
38 Mikuloosi n'azaala Simeyamu. Era nabo ne babeeranga ne baganda baabwe e Yerusaalemi, nga boolekera baganda baabwe.
39 Neeri n'azaala Kiisi; Kiisi n'azaala Sawulo; Sawulo n'azaala Yonasaani, ne Malukisuwa, ne Abinadabu, ne Esubaali.
40 Ne Meribubaali ye yali mutabani wa Yonamani; Meribubaali n'azaala Mikka.
41 Ne batabani ba Mikka; Pisoni, ne Mereki, ne Taleya, ne Akazi.
42 Akazi n'azaala Yala; Yala n'azaala Alemesi, ne Azumavesi, ne Zimuli; Zimuli n'azaala Moza;
43 Moza n'azaala Bineya; ne Lefaya nutabani we, Ereyaasa mutabani we, Azeri mutabani we;
44 Azeri n'azaala batabani be mukaaga, amanya gaabwe gaagano; Azulikamu, Bokeru, ne Isimaeri, ne Seyaliya, ne Obadiya, ne Kanani: abo be baali batabani ba Azeri.


text:
1 Ebyomumirembe 1 Chronicles
Chapter 26
1 Olw'empalo z'abaggazi: ku Bakola; Meseremiya mutabani wa Kole, ku batabani ba Asafu.
2 Era Meseremiya yalina abaana ab'obulenzi; Zekkaliya omubereberye, Yediyayeri ow'okubiri, Zebadiya ow'okusatu, Yasuniyeri ow'okuna;
3 Eramu ow'okutaano, Yekokanani ow'omukaaga, Eriwenayi ow'omusanvu.
4 Era Obededomu yalina abaana ab'obulenzi; Semaaya omubereberye, Yekozabadi ow'okubiri, Yowa ow'okusatu, ne Sakali ow'okuna, ne Nesaneeri ow'okutaano;
5 Ammiyeri ow'omukaaga, Isakaali ow'omusanvu, Pewulesayi ow'omunaana: kubanga Katonda n'amuwa omukisa.
6 Era Semaaya mutabani we n'azaalirwa abaana ab'obulenzi, abaafuga ennyumba ya kitaabwe: kubanga baali basajja ba maanyi abazira.
7 Batabani ba Semaaya; Osuni, ne Lefayeri, ne Obedi, ne Eruzabadi, baganda baabwe basajja bazira, Eriku, ne Semakiya.
8 Abo bonna baali ba ku baana ba Obededomu: bo ne batabani baabwe ne baganda baabwe; abasajja ab'amaanyi abaamala okuweereza okwo; amakumi asatu mu babiri ab'oku Obededomu.
9 Era Meseremiya yalina abaana n'ab'oluganda, abasajja abazira, kkumi na munaana.
10 Era Kosa ow'oku baana ba Merali yalina abaana; Simuli omukulu, (kubanga kitaawe yamufuula omukulu newakubadde nga si ye mubereberye;)
11 Kirukiya ow'okubiri, Tebaliya ow'okusatu, Zekkaliya ow'okuna: batabani ba Kosa bonna ne baganda be baali kkumi na basatu.
12 Empalo z'abaggazi zaali z'abo, za basajja bakulu, nga baliko bye bateresebwa nga baganda baabwe, okuweererezanga mu nnyumba ya Mukama.
13 Ne bakuba obululu, abato era n'abakulu, ng'ennyumba za bakitaabwe bwe zaali olwa buli mulyango.
14 Akalulu ak'ebuvanjuba ne kamugwako Seremiya. Awo ne bakubira obululu Zekkaliya mutabani we, omuteesa ow'amagezi; akalulu ke ne kamugwako ku bukiika obwa kkono.
15 Obededomu ku bukiika obwa ddyo; ne batabani be (ne baweebwa) eggwanika.
16 Suppimu ne Kosa ebugwanjuba, awaali omulyango Salekesi awaali olutindo oluyambuka, abakuumi nga boolekera bakuumi bannaabwe.
17 Abaleevi mukaaga baali ku luuyi olw'ebuvanjuba, ku bukiika obwa kkono buli lunaku bana, ku bukiika obwa ddyo buli lunaku bana, n'ab'eggwanika babiri babiri.
18 Aba Palubali ku luuyi olw'ebugwanjuba, awaali olutindo bana, ne ku Palubali babiri.
19 Ezo ze zaali empalo z'abaggazi; ku batabani b'Abakola ne ku batabani ba Merali.
20 Ne ku Baleevi, Akiya ye yali omukulu w'amawanika g'ennyumba ya Katonda, era w'amawanika g'ebintu ebyawongebwa.
21 Batabani ba Ladani; batabani b'Abagerusoni aba Ladani, emitwe gy'ennyumba za bakitaabwe eza Ladani Omugerusoni; Yekyeri.
22 Batabani ba Yekyeri; Zesamu, ne Yoweeri muganda we, abakulu b'amawanika g'ennyumba ya Mukama.
23 Ku Baamulamu, ku Bayizukali, ku Bakebbulooni, ku Bawuziyeeri:
24 ne Sebweri mutabani wa Gerusomu, mutabani wa Musa, ye yali omukulu w'amawanika.
25 Ne baganda be; ku Eryeza ne kuva Lekabiya mutabani we, ne Yesaya mutabani we, ne Yolaamu mutabani we, ne Zikuli mutabani we, ne Seromosi mutabani we.
26 Seromosi oyo ne baganda be be baali abakulu b'amawanika gonna ag'ebintu ebyawongebwa, Dawudi kabaka n'emitwe gy'ennyumba za bakitaabwe, abaami b'enkumi n'ebikumi, n'abaami b'eggye, bye baawonga.
27 Ku munyago gwe baanyaga mu ntalo kwe baggya okuwonga okuddaabiriza ennyumba ya Mukama.
28 Ne byonna Samwiri nabbi ne Sawulo mutabani wa Kiisi ne Abuneeri mutabani wa Neeri ne Yowaabu mutabani wa Zeruyiya bye baawonga; buli muntu yenna eyawonga ekintu kyonna, kyabanga wansi w'omukono gwa Seromosi ne baganda be.
29 Ku Bayizukali, Kenaniya ne batabani be baafuganga Isiraeri olw'omulimu ogw'ebweru, okuba abaami n'abalamuzi.
30 Ku Bakebbulooni, Kasabiya ne baganda be, abasajja abazira, lukumi mu lusanvu, be baalabiriranga Isiraeri emitala wa Yoludaani ebugwanjuba; olw'omulimu gwonna ogwa Mukama n'olw'okuweereza kabaka.
31 Yeriya yali mukulu ku Bakebbulooni, ku Bakebbulooni kwe yali, ng'okuzaalibwa kwabwe bwe kwali mu (nnyumba) za bakitaabwe. Mu mwaka ogw'ana Dawudi kasookedde alya obwakabaka ne banoonyezebwa, ne mulabika mu bo abasajja ab'amaanyi abazira e Yazeri eky'e Gireyaadi.
32 Ne baganda be abasajja abazira baali enkumi bbiri mu lusanvu, emitwe gy'ennyumba za bakitaabwe, kabaka Dawudi be yafuula abalabirizi b'Abalewubeeni n'Abagaadi n'ekitundu ky'ekika eky'Abamanase, olwa buli kigambo kya Katonda, n'olw'ebigambo bya kabaka.


text:
Essuula 18
1 Oluvannyuma lw'ebyo ne ndaba malayika omulala ng'akka okuva mu ggulu, ng'alina obuyinza bungi; n'ensi n'emulisibwa ekitiibwa kye.
2 N'ayogerera waggulu n'eddoboozi ery'amaanyi, ng'ayogera nti Kigudde, kigudde Babulooni ekinene, ne kifuuka ekisulo kya balubaale, n'ekkomera erya buli dayimooni, n'ekkomera erya buli nnyonyi embi ekyayibwa.
3 Kubanga olw'omwenge gw'obusungu bw'obwenzi bwe amawanga gonna gagudde; ne bakabaka b'ensi ne bayenda naye, n'abatunzi b'ensi ne bagaggawala olw'amaanyi g'obukaba bwe.
4 Ne mpulira eddoboozi eddala eriva mu ggulu, nga lyogera nti Mukifulumemu, abantu bange, muleme okussa ekimu n'ebibi bye era muleme okuweebwa ku bibonyoobonyo bye:
5 kubanga ebibi bye bituuse mu ggulu, era Katonda ajjukidde ebyonoono bye.
6 Mumusasule oyo nga naye bwe yasasula, era mumwongereko emirundi ebiri ng'ebikolwa bye bwe byali: mu kikompe kye yatabula mumutabulire emirundi ebiri.
7 Nga bwe yeegulumiza n'akabawala, mumuwe bwe mutyo okubonaabona n'okunakuwala; kubanga ayogera mu mutima gwe nti Ntudde nga kabaka, so ssiri nnamwandu, so ssiriraba nnaku n'akatono.
8 Kyebiriva bijja mu lunaku olumu ebibonyoobonyo bye, okufa, n'ennaku, n'enjala; era alyokerwa ddala omuliro; kubanga Mukama Katonda wa maanyi eyamusalira omusango.
9 Era bakabaka b'ensi, abayenda ne bakabawala naye, balikaaba balikuba ebiwoobe ku lulwe, bwe baliraba omukka ogw'okwokebwa kwe,
10 nga bayimiridde wala olw'entiisa ey'okubonaabona kwe, nga boogera nti Zikisanze, zikisanze, ekibuga ekinene Babulooni, ekibuga eky'amaanyi, kubanga mu ssaawa emu omusango gwo gutuuse.
11 N'abatunzi ab'omu nsi bakaaba banakuwala ku lulwe kubanga tewali muntu akyagula obuguzi bwabwe;
12 obuguzi obwa zaabu, ne ffeeza, n'amayinja ag'omuwendo, ne luulu, ne bafuta ennungi, n'olugoye olw'effulungu, ne aliiri, n'olugoye olumyufu; na buli muti ogw'omugavu, na buli kintu eky'essanga, na buli kintu eky'omuti ogw'omuwendo omungi ennyo, n'eky'ekikomo, n'eky'ekyuma, n'eky'ejjinja eddungi;
13 n'eky'akaloosa, n'ebinzaali, n'obubaane, n'omuzigo gw'omugavu, n'envumbo, n'omwenge, n'amafuta, n'obutta obulungi, n'eŋŋaano, n'ente n'endiga; n'obuguzi bw'embalaasi n'amagaali n'abaddu; n'emyoyo gy'abantu.
14 N'ebibala omwoyo gwo bye gwegomba bikuvuddeko, n'ebintu byonna ebiwooma n'ebirungi bikuvuddeko, so tebakyabiraba nate.
15 Abatunzi b'ebyo, be yagaggawaza, baliyimirira wala olw'entiisa y'okubonaabona kwe, nga bakaaba nga banakuwala;
16 nga boogera nti Zikisanze; zikisanze, ekibuga ekinene, ekyayambazibwa bafuta ennungi n'olugoye olw'effulungu n'olumyufu, era ne kiyonjebwa ne zaabu n'amayinja ag'omuwendo ne luulu!
17 kubanga mu ssaawa emu obugagga obungi nga buno buzikiridde. Na buli mugoba na buli atambula wonna wonna mu lyato n'abalunnyanja ne bonna abakola emirimu egy'omu nnyanja, ne bayimirira wala,
18 ne boogerera waggulu bwe baalaba omukka ogw'okwokebwa kwe, nga boogera nti Kiruwa ekifaanana ng'ekibuga ekinene?
19 Ne bafuka enfuufu ku mitwe gyabwe, ne boogerera waggulu nga bakaaba nga banakuwala, nga boogera nti Zikisanze, zikisanze, ekibuga ekinene, bonna kye bagaggawaliramu abaalina ebyombo mu nnyanja olw'omuwendo gwe omungi, kubanga mu ssaawa emu gwazikirira.
20 Mumusanyukire, eggulu nammwe abatukuvu nammwe abatume nammwe bannabbi; kubanga Katonda amusalidde omusango gwammwe.
21 Malayika ow'amaanyi n'asitula ejjinja ddene ng'olubengo olunene, n'alisuula mu nnyanja, ng'ayogera nti Babulooni, ekibuga ekinene, bwe kirisuulibwa bwe kityo n'okutandaggirwa okunene, so tekirirabika nate.
22 Newakubadde eddoboozi ly'abakubi b'ennanga n'abalina ebivuga n'abafuuwa emirere n’abafuuwa amakondeere teririwulirwa nate mu ggwe; newakubadde omugezi w'emirimu gyonna gyonna talirabika nate mu ggwe; newakubadde eddoboozi ly'olubengo teririwulirwa nate mu ggwe;
23 newakubadde okutangaala kw'ettabaaza tekulitangaala nate mu ggwe; newakubadde eddoboozi ly'awasa omugole n'ery'omugole teririwulirwa nate mu ggwe; kubanga abatunzi be baali balangira ba nsi; kubanga mu bulogo bwo amawanga gonna gaalimbibwa.
24 Era n'omusaayi gwa bannabbi n'abatukuvu n'ogwa bonna abattibwa ku nsi gwalabika mu ye.


text:
BYA AHMED KATEREGGA
MINISITA wa guno na guli, Richard Twodong atongozza leediyo ya NRM n’akubiriza bankubakyeyo okugyeyambisa okumanya ebifa eka n’okukomawo beewandiise okufuna densite z’eggwanga.
Omukolo gw’okutongoza leediyo eno etuumiddwa 'NRM Radio' gubadde ku kitebe kya NRM ku Kyaddondo Road, mu Kampala nga gwetabiddwaako ssentebe w’amatabi ga NRM ebweru wa Uganda, Al Haji Abbey Kigozi Walusimbi, wamu n’akakiiko ke k’abantu 11.
Leediyo eno yatandikiddwaawo ssentebe wa NRM ow’ettabi ly’e Bungereza ne Ireland, Mw. Patrick Asiimwe n’omwogezi waalyo, Mw. Moses Kimuli, eyabadde mu byuma n’assaako ennyimba za kadongokamu mu kiseera Minisita we yagitongolezza.
Kimuli oluvannyuma yategeezezza BUKEDDE ku ssimu, nti leediyo eno terina mukutu gwa nkalakkalira kw’efunirwa okufaananako eza Ffa Mma, wabula bw'oba ku yintaneti mu nsi yonna mw'oli osobola okugiwuliriza.
Minisita Todwong, mu ssuuti ya bbulu (wakati) ng'ali n'abamu ku b'akakiiko akafuzi ak'amatabi ga NRM ebweru wa Uganda. Ekif: Job Nantakiika
Minisita Todwong yagambye nti leediyo egenda kubeera mukutu gwa maanyi ogw’okusobozesa Bannayuganda ab’ebweru n’aba kuno okuwuliziganya n’agamba nti kati eggwanga liri mu kaweefube okuwandiisa bannansi okufuna densite ate ng’etteeka erikkiriza Bannayuganda abali ebweru okusigaza obunnansi lyayisibwa dda bw'atyo n'abakubiriza okugyembaisa okukubiriza bannaabwe abalala okudda eka beewandiise.
“Leediyo eno esaanidde okubakubiriza bakomewo n’abantu baabwe beewandiise okufuna densite z’eggwanga kubanga gye bujja anaaba tagirina tajja kufuna mulimu oba okuwandiisa omwana we mu ssomero,” bwatyo Todwong bwe yagambye.
Haji Walusimbi yakwasizza Minisita ebiteeso by’amatabi ga NRM ag'ebweru wa Uganda n’agamba nti yakulembedde ekibinja kya bantu 11 ne batalaaga Amerika, Bungereza, Sweden, Norway, Denmark n ‘awalala nga yonna basemba Museveni okuddamu okwesimbawo mu 2016.


text:
Bya Job Nantakiika
E Wakiso amasomero agamu embeera gye galimu eyungula ezziga nga kino kiri mu masomero aga gavumenti n’ag’obwannannyini. Natuuseeko mu masomero mu ggombolola y’e Namayumba ne Kakiri era bino bye nasanzeeyo:
ST. KIZITO NAKITOKOLO
Lisangibwa mu ggombolola y’e Namayumba. Lirina ebibiina musanvu naye lirina ekizimbe kimu kyokka ekirabikako. Wabula ekizimbe kino kiriko ebibiina bibiri byokka.
Amyuka omukulu w’essomero, Aloysious Ssekyanzi yategeezezza nti, ku musana abaana abamu basomera mu kizimbe ekiringa ekidaala ate abalala ne basomera mu miti. Enkuba bw’etonnya, abaana tebasoma kubanga abasomera mu miti n’abo abasomera mu kidaala bonna beggama mu kizimbe ekimu kyokka ekiri ku ssomero lino!
Engeri olusoma gye lwakatandika, abayizi abasinga tebannatsndika era osanga abaana ab’ebibiina nga bina nga basomera mu kibiina kimu. Omusomesa oluyingira, ng’asomesaako ab’ekibiina kye, bw’afuluma ng’omulala ayingira nga naye asomesaako ababe! Ssekyanzi yayongeddeko nti gavumenti yatwala essomero lino mu 2001 era ezze esuubiza okuzimba ebizimbe naye tetuukiriza. Balina abayizi 250.
Abayizi abasomera mu miti balwawo okutandika okusoma nga balinda omusana gwake, obusubi bukale.
Ekimu ku bizimbe by’essomero lya St. Kizito Nakitokolo P/S abayizi mwe basomera.
NEW JUNIOR ACADEMY
Lisangibwa Nagulu mu ggombolola y’e Namayumba mu Wakiso era lya bwannannyini. Lya Mw. David Magala. We natuukidde ng’abayizi abasinga tebannatandika kusoma. Balina ekizimbe kimu, kya ttaka ate kikadde nnyo nga kiyinza okugwa essaawa yonna!
Kuno kwe bagatta ebizimbe ebirala bibiri eby’embaawo ng’ate ekimu kiriko biwempe bye bikola nga amabaati! Ku nkuba abayizi tebasoma kubanga ebizimbe by’embaawo bijjula mukoka olwo ne beggama ku kiri eky’ettaka ekikutte mu mbinabina. Kaabuyonjo y’abayizi nayo eneetera okugwamu ate bakozesa emu bonna abawala n’abalnzi.
NAGULU UMEA P/S
Lisangibwa mu ggombolola y’e Namayumba. Eno abaana abamu basomera mu kibiina ekitaliiko mabaati ate abalala mu kidaala. Omusomesa ku ssomero lino, Abdalh Aziz Bunya yategeezezza nti okuva lwe baafuna ekizibu ky’omuyaga ogwabambulako amabaati ku kizimbe ekimu, tebafunanga mabaati kukisereka. Enkuba bw’etonnya bayingira mu bibiina ebirala, ekitaataaganya okusoma.
GOBERO P/S
Lino lisangibwa mu ggomboloola y’e Kakiri. Balina ebizimbe bibiri ebiri mu mbeera embi ng’ekimu kya bbulooka ate ekirala kya ttaka.
Omumyuka w’omukulu w’essomero, Muky. Ndagire Josephine yategeezezza nti akulira ebyokuzimba mu disitulikiti y’e Wakiso yabagaana dda okozesa ekizimbe eky’ettaka emyaka ebiri emabega naye tebalina we bayinza kuteeka baana era bakyakisomesezaamu.
“Naffe abasomesa ekiseera bwe kituuka okugenda okusomesa mu kizimbe ekyo, emitima gitwewanika nga tutya nti kyandigwa ne tufiirwa obulamu bwaffe n’obw’abayizi,’ Ndagire bwe yategeezezza.
GOBERO BAPTIST P/S
Nalyo lisangibwa mu ggombolola y’e Kakiri. Omukulu w’essomero, Mw. Walugembe Edward yategeezezza nti ebizimbe tebibamala kubanga balina ebibiina ebigumu bibiri byokka.
Balinawo n’ekizimbe eky’embaawo kyokka kiri mu mbeera mbi ddala. Kino kibawaliriza okugatta abayizi ne basomera wamu. Essomero lino liri kumpi n’ekitoogo era enkuba bw’etonnya amazzi gatuuka mu kizimbe kino eky’embaawo, abaana ne bakiddukamu.
Walugembe yategeezezza nti awandiikidde abantu bangi ku nsonga y’obutaba na bibiina by’abayizi okuli n’omubaka w’ekitundu kino mu Palamenti, Gilbert Bukenya n’abakungu mu disitulikiti y’e Wakiso kyokka tewali kalungi kaavuddemu.


text:
Essuula 1
1 Pawulo, omutume wa Kristo Yesu olw'okwagala kwa Katonda, ng'okusuubiza bwe kuli okw'obulamu obuli mu Kristo Yesu,
2 eri Timoseewo, omwana wange omwagalwa: ekisa, okusaasira, emirembe ebiva eri Katonda Kitaffe ne Kristo Yesu Mukama waffe bituuke gy'oli.
3 Nneebaza Katonda gwe mpeereza okuva ku bajjajjange mu mwoyo omulungi, bwe nkujjukira obutayosa mu kusaba kwange emisana n'ekiro
4 nga nkulumirwa okukulaba, bwe njijukira amaziga go, ndyoke njijule essanyu;
5 bwe nnajjukizibwa okukkiriza okutali kwa bukuusa okuli mu ggwe; okwabeeranga olubereberye mu jjajjaawo Looyi ne mu nnyoko Ewuniike, era ntegeeredde ddala nga kuli ne mu ggwe.
6 Kyenva nkujjukiza okuseesanga ekirabo kya Katonda ekiri mu ggwe olw'okuteekebwako emikono gyange.
7 Kubanga Katonda teyatuwa ffe omwoyo ogw'okutya, wabula ogw'amaanyi era ogw'okwagala era ogw'okwegenderezanga.
8 Kale, tokwatirwanga nsonyi kutegeeza kwa Mukama waffe, newakubadde nze omusibe we: naye obonyaabonyezebwanga wamu n'enjiri ng'amaanyi ga Katonda bwe gali;
9 eyatulokola n'atuyita okuyita okutukuvu, si ng'ebikolwa byaffe bwe biri, wabula okumalirira kwe ye n'ekisa bwe biri, kye twaweerwa mu Kristo Yesu emirembe n'emirembe nga teginnabaawo,
10 naye kirabisibwa kaakano olw'okwolesebwa kw'Omulokozi waffe Kristo Yesu, eyaggyawo okufa n'amulisa obulamu n'obutazikirira olw'enjiri,
11 gye nnateekerwawo omubuulizi era omutume era omuyigiriza.
12 Era kyenva mbonaabona bwe ntyo: naye sikwatibwa nsonyi; kubanga mmanyi gwe nnakkiriza, ne ntegeerera ddala ng'ayinza okukuumanga kye nnamuteresa okutuusa ku lunaku luli.
13 Nywezanga ekyokulabirako eky'ebigambo eby'obulamu bye wawuliranga gye ndi, mu kukkiriza ne mu kwagala okuli mu Kristo Yesu.
14 Ekintu ekirungi kye wateresebwa okikuumenga n'Omwoyo Omutukuvu, abeera muffe.
15 Kino okimanyi nga bonna abali mu Asiya bankuba amabega; ku abo ye Fugero ne Kerumogene.
16 Mukama waffe asaasire ennyumba ya Onesifolo: kubanga yampummuzanga emirundi mingi, so teyakwatirwa nsonyi lujegere lwange,
17 naye bwe yali mu Ruumi n'anyiikira okunnoonya n'okulaba n'andaba
18 (Mukama waffe amuwe okulaba okusaasirwa eri Mukama waffe ku lunaku luli); era n'okuweereza kwonna kwe yaweerezanga mu Efeso, ggwe okutegeera bulungi nnyo.


text:
Bya DICKSON KULUMBA NE LILIAN NALUBEGA
KABAKA Ronald Muwenda Mutebi II akunze Obuganda okwettanira ebyobulambuzi ebisangibwa mu bitundu byabwe ng’omu ku kaweefube w’okubitumbula n’okubikulaakulanya n’asoomooza abantu okukomya okutwala obulambuzi ng’obulina okukolebwa abantu okuva ebweru w’eggwanga.
“ Mu kaweefube w’okukulaakulanya ebyobulambuzi, ffe bannannyini byo ffe twandibadde abasaale mu kubirambula naddala ebyo ebiri mu masaza gaffe n’okutoola ensimbi ezibikulaakulanya,” Kabaka bwe yalagidde n’agamba nti ekitongole kye eky’obulambuzi kikolagane n’ekitongole kya Gavumenti eya wakati okufuna obukugu olw’okutumbula obulambuzi.
Bino Kabaka yabyogedde aggalawo omwoleso gwa Buganda ogwomukaaga n’okuggulawo omwaka gw’ebyobulambuzi omuggya mu Lubiri e Mmengo ku Lwokubiri nga gwetabiddwaamu aboolesa bangi.
Kabaka yatuuse mu kibangirizi ky’omwoleso ku ssaawa 9.00 ez’olweggulo n’ayanirizibwa Katikkiro Charles Peter Mayiga n’atandika okulambula emidaala gy’abaayolesezza. Ku gimu ku midaala gye yalambudde kwabaddeko ogw’ekitongole ky’ettaka mu Buganda awaalagiddwa engeri abantu gye bayinza okukozesaamu ebbaluwa entongole mu kutereeza obusenze bwabwe ku ttaka lya Kabaka. Amasaza ag’enjawulo gaayolesezza, ebika, amakampuni n’abantu ssekinoomu.
Maasomoogi yasanyukidde n’ekyabakulira amasomero okuleeta abaana mu mwoleso n’agamba nti bwe baleetebwayo bayiga eby’obuwangwa n’empisa z’eggwanga lyabwe.
Amakampuni agakolaganye n’obwakabaka okutegeka omwoleso guno okuli ne Vision Group efulumya ne Bukedde, Katikkiro Mayiga yagasiimye olw’okulengera ewala okussa ensimbi mu by’obulambuzi n’ategeeza nti okuva obwakabaka lwe bwataddewo olukiiko ku by’obulambuzi, amasaza gonna galina okwenyigiramu okukulaakulanya obulambuzi kubanga ly’erimu ku makubo amangu ag’okuyingiza ensimbi mu Buganda.
Baminisita b’eby’obulambuzi Hajji Ssemmambo Ssekimpi n’omubeezi we Rita Namyalo Kisitu baategeezezza Kabaka nga bwe bamaze okuteekawo enkola ez’enjawulo ezigenderera okutumbula obulambuzi nga baakutandikira ku nnyanja ya Kabaka mu Ndeeba.
Laba wano ebifaananyi nga Kabaka aggalawo omwoleso:


text:
Yeremiya Jeremiah
Chapter 43
1 Awo olwatuuka Yeremiya bwe yamalira ddala okwogera n'abantu bonna ebigambo byonn, ebya Mukama Katonda waabwe Mukama Katonda waabwe bye yali amutumye gye bali, bye bigambo ebyo byonna,
2 awo Azaliya mutabani wa Kosaaya ne Yokanani mu tabani wa Kaleya n'abasajja bonna ab'amalala ne boogera nga bagamba Yeremiya nti Olimba: Mukama Katonda waffe takutumye okwogera nti Temuyingiranga mu Misiri okubeera omwo:
3 naye Baluki mutabani wa Neriya ye akutuweeredde okutugabula mu mukono gw'Abakaludaaya balyoke batutte batutwale e Babulooni nga tuli basibe.
4 Awo Yokanani mutabani wa Kaleya n'abaami bonna ab'ebitongole n'abantu bonna ne batagondera ddoboozi lya Mukama okubeera mu nsi ya Yuda.
5 Naye Yokanani mutabani wa Kaleya n'abaami bonna ab'ebitongole ne batwala ekitundu kyonna ekya Yuda abaafikkawo abaali bakomyewo okuva mu mawanga gonna gye baali babagobedde okubeera mu nsi ya Yuda;
6 abasajja n'abakazi n'abaana abato n'abawala ba kabaka na buli muntu Nebuzaladaani omukulu wa bambowa gwe yalekera Gedaliya mutabani wa Akikamu mutabani wa Safani, ne Yeremiya nnabbi ne Baluki mutabani wa Neriya;
7 ne bayingira mu nsi y'e Misiri; kubanga tebaagondera ddoboozi lya Mukama: ne batuuka n'e Tapanesi.
8 Awo ekigambo kya Mukama ne kijjira Yeremiya e Tapanesi nga kyogera nti
9 Ddira amayinja amanene mu mukono gwo ogakweke mu ttaka ery'omu matoffaali agali awayingirirwa mu nnyumba ya Falaawo e Tapanesi, abasajja ba Yuda nga balaba
10 obagambe nti Bw'ati bw'ayogera Mukama w'eggye, Katonda wa Isiraeri, nti Laba, ndituma ne nzirira Nebukadduleeza kabaka w’e Babulooni omuddu wange, ne nteeka entebe ye ku mayinja gano ge nkwese; era alitimba eweema ye eya kabaka ku go.
11 Era alijja n'akuba ensi y'e Misiri; ab'okuttibwa baliweebwawo eri okuttibwa, n’ab'obusibe eri obusibe, n'ab'ekiala eri ekitala.
12 Era ndikuma omuliro mu nnyumba za bakatonda b'e Misiri; era alibookya n'abatwala nga basibe: era alyambala ensi y'e Misiri ng'omusumba bw'ayambala ekyambalo kye; era alivaayo mirenbe.
13 Era alimenya empagi ez'e Besusemeesi ekiri mu nsi y'e Misiri; n'ennyumba za bakatonda b'e Misiri alizookya omuliro.


text:
Okubala Numbers
Chapter 33
1 Bino bye biramago eby'abaana ba Isiraeri, bwe baava mu nsi y'e Misiri ng'eggye lyabwe bwe lyali wansi w'omukono gwa Musa ne Alooni.
2 Musa n'awandiika okusitula kwabwe ng'ebiramago byabwe bwe byali olw'ekiragiro kya Mukama: era bino bye biramago byabwe ng'okusitula kwabwe bwe kwali.
3 Ne basitula e Lamesesi mu mwezi ogw'olubereberye, ku lunaku olw'ekkumi n'ettaano olw'omwezi ogw'olubereberye; ku lw'enkya Okuyitako nga kuwedde abaana ba Isiraeri ne bavaayo n'omukono ogwagulumizibwa mu maaso g'Abamisiri bonna,
4 Abamisiri bwe baali nga bakyaziika ababereberye baabwe bonna Mukama be yakuba mu bo: ne ku bakatonda baabwe Mukama n'awalana emisango.
5 Abaana ba Isiraeri ne basitula e Lamesesi, ne basiisira e Sukkosi.
6 Ne basitula e Sukkosi, ne basiisira e Yesamu, ekiri ku mabbali g'eddungu.
7 Ne basitula e Yesamu ne badda ennyuma okntuuka e Pikakirosi, ekyolekera Baalizefoni: ne basiisira okwolekera Migudooli.
8 Ne basitula e Kakirosi, ne bayita wakati mu nnyanja ne bayingira mu ddungu: ne batambula olugendo olw'ennaku ssatu mu ddungu ery'e Yesamu, ne basiisira mu Mala.
9 Ne basitula e Mala ne batuuka e Erimu: era mu Erimu waaliwo ensulo z'amazzi kkumi na bbiri, n'enkindu nsanvu; ne basiisira eyo.
10 Ne basitula e Erimu, ne basiisira ku Nnyanja Emmyufu.
11 Ne basitula okuva ku Nnyanja Emmyufu, ne basiisira mu ddungu Sini.
12 Ne basitula okuva mu ddungu Sini, ne basiisira e Dofuka.
13 Ne basitula e Dofuka, ne basiisira e Yalusi.
14 Ne basitula e Yalusi, ne basiisira e Lefidimu, awataali mazzi abantu okunywa.
15 Ne basitula e Lefidimu, ne basiisira mu ddungu lya Sinaayi.
16 Ne basitula okuva mu ddungu lya Sinaayi, ne basiisira e Kiberosukataava.
17 Ne basitula e Kiberosukataava, ne basiisira e Kazerosi.
18 Ne basitula e Kazerosi, ne basiisira e Lisuma.
19 Ne basitula e Lisuma, ne basiisira e Limoniperezi.
20 Ne basitula e Limoniperezi, ne basiisira e Libuna.
21 Ne basitula e Libuna, ne basiisira e Lisa.
22 Ne basitula e Lisa, ne basiisira e Kekerasa.
23 Ne basitula e Kekerasa, ne basiisira ku lusozi Seferi.
24 Ne basitula okuva ku lusozi Seferi, ne basiisira e Kalada.
25 Ne basitula e Kalada, ne basiisira e Makerosi.
26 Ne basitula e Makerosi, ne basiisira e Takasi.
27 Ne basitula e Takasi, ne basiisira e Tera.
28 Ne basitula e Tera, ne basiisira e Misuka.
29 Ne basitula e Misuka, ne basiisira e Kasumona.
30 Ne basitula e Kasumona, ne basiisira e Moserosi.
31 Ne basitula e Moserosi, ne basiisira e Beneyakani.
32 Ne basitula e Beneyakani, ne basiisira e Kolukagidugada.
33 Ne basitula e Kolukagidugada, ne basiirisa e Yorubasa.
34 Ne basitula e Yorubasa, ne basiisira e Yabulona.
35 Ne basitula e Yabulona, ne basiisira e Ezyonigeba.
36 Ne basitula e Ezyonigeba, ne basiisira mu ddungu Zini (ye Kadesi):
37 Ne basitula e Kadesi, ne basiisira ku lusozi Koola, ku mabbali g'ensi ya Edomu.
38 Alooni kabona n'alinnya ku lusozi Koola olw'ekiragiro kya Mukama, n'afiira okwo, abaana ba Isiraeri nga baakamaze emyaka ana okuva mu nsi y'e Misiri, mu mwezi ogw'okutaano, ku lunaku olw'olubereberye olw'omwezi.
39 Era Alooni yali yaakamaze emyaka kikumi mu abiri mu esatu bwe yafiira ku lusozi Koola.
40 N'Omukanani, kabaka w'e Yaladi, eyatuulanga ebukiika obwa ddyo mu nsi ya Kanani, n'awulira abaana ba Isiraeri nga bajja.
41 Ne basitula okuva ku lusozi Koola, ne basiisira e Zalumona.
42 Ne basitula e Zalumona, ne basiisira e Punoni.
43 Ne basitula e Punoni, ne basiisira e Yobosi.
44 Ne basitula e Yobosi, ne basiisira e Iyeabalimu, ku mabbali ga Mowaabu.
45 Ne basitula e Iyeabalimu, ne basiisira e Dibonugadi.
46 Ne basitula e Dibonugadi, ne basiisira e Yalumonudibulasaimu.
47 Ne basitula e Yalumonudibulasaimu, ne basiisira ku nsozi Abalimu, okwolekera Nebo.
48 Ne basitula okuva ku nsozi Abalimu, ne basiisira mu nsenyi za Mowaabu ku Yoludaani e Yeriko.
49 Ne basiisira ku Yoludaani, okuva e Besuyesimosi okutuuka e Yaberisitimu mu nsenyi za Mowaabu.
50 Mukama n'agambira Musa mu nsenyi za Mowaabu ku Yoludaani e Yeriko nti
51 Yogera n'abaana ba Isiraeri obagambe nti Bwe mulisomoka Yoludaani ne muyingira mu nsi ya Kanani,
52 kale muligobamu bonna abatuula mu nsi mu maaso gammwe, ne muzikiriza amayinja gaabwe gonna agaliko ebifaananyi, ne muzikiriza ebifaananyi byabwe byonna ebifumbe, ne musuulasuula ebifo byabwe byonna ebigulumivu:
53 era mulirya ensi ne mutuula omwo: kubanga mmwe ngiwadde ensi okugirya.
54 Era mulisikira ensi n'obululu ng'enda zammwe bwe ziri; abayinga obungi mulibawa obusika okusukkiriza, n'abatono olibawa obusika okukendeezaako: wonna wonna akalulu we kaligwirira omuntu, kale we waliba awawe; ng'ebika bya bakitammwe bwe biri bwe mulisika bwe mutyo.
55 Naye bwe mutalikkiriza kugobamu abo abatuula mu nsi mu maaso gammwe; kale abo be mulisigaza ku bo banaabanga ng'ebifumita mu maaso gammwe era ng'amaggwa mu mbiriizi zammwe, era banaabateganyanga mu nsi gye mulituulamu.
56 Awo olulituuka, nga bwe nnali ndowooza okubakola bo, bwe ntyo bwe ndibakola mmwe.


text:
Abayimbi nabo balina ebigambo byabwe bye beemanyidde bye batera okukozesa mu mulimu gwabwe. Olw’okubeera nga babyogerera mu bantu be bacamula, oluusi bifuuka olulimi olwabulijjo abantu lwe boogera.
1 Okusaggula: Eno embeera ebeerawo ng’omuyimbi ayimbira mu bifo ebisukka mu kimu olunaku. Bamulanga wano ne wali era naye n’agenda ng’alinnya ku siteegi eno n’eri ng’olumala okuyimba ng’adduka mu kifo ekirala.
2 Okulya waya: Olwo ng’omanya nti omuyimbi yabadde ayimbira ku muzindaalo. Enjogera eno mu batali bayimbi ebeera mbeera ya kusunguwala mu bukambwe. Oluusi bakiyita kusala waya.
3 Okubeera ku ffoomu:
Awo babeera bategeeza nti omuyimbi ayogerwako wakabi mu ggwanga mu nnyambala n’endabika ate nga ne by’ayimba bikwata abantu omubabiro.
4 Hiiti: Wano baba boogera ku luyimba olukutte abantu omubabiro nga teruva ku mimwa gy’abantu.
5 Kiganda Kyange:
Omuyimbi bw’akuyita Kiganda Kyange ng’omanya nti ayogera ku mukwano gwe -nfa nfe
6 Okumalayo: Wano baba bategeeza omuntu kumpi atalina ky’ajula kuba aba asobola okwetuusaako buli kimu ng’ali yekka.
7 Okukwatayo: Baba boogera ku luyimba oluyitimuse naddala mu bbanga ettono ddala.
8 Wato: Wano baba boogera ku kuzina mazina. Abasinga bakiyita kunyeenya wato.


text:
Ezekyeri Ezekiel
Chapter 47
1 Awo n'anzizaayo ku luggi olw'ennyumba; kale, laba, amazzi gaasibuka nga gava wansi w'omulyango ogw'ennyumba ebuvanjuba, kubanga obwenyi bw'ennyumba bwayolekera obuvanjuba: amazzi ne gaserengeta nga gava wansi ku luuyi olw'ennyumba olwa ddyo ku luuyi olw'ekyoto olw'obukiika obwa ddyo.
2 Awo n'anfulumiza mu kkubo ery'omulyango obukiika obwa kkono, n'antwala n'anneetoolooza mu kkubo ery'ebweru okutuuka ku mulyango ogw'ebweru mu kkubo ery'omulyango ogutunuulira ebuvanjuba; era, laba, amazzi nga gakulukutira ku luuyi olwa ddyo.
3 Omusajja bwe yavaamu ng'agenda ebuvanjuba ng'akutte omugwa mu mukono gwe, n'agera emikono lukumi, n'ampisa mu mazzi, amazzi agakoma mu bukongovvule.
4 Nate n'agera lukumi, n'ampisa mu mazzi, amazzi agakoma mu maviivi. Nate n'agera lukumi, n'ampisa mu mazzi, amazzi agakoma mu kiwato.
5 Oluvannyuma n'agera lukumi; ne guba mugga gwe ssaayinza kusomoka: kubanga amazzi gaali gatumbidde, amazzi ag'okuwugirira, omugga ogutayinzika kusomokeka.
6 N'aŋŋamba nti Omwana w'omumu, olabye? Awo n'antwala n'anzizaayo ku lubalama lw'omugga.
7 Awo bwe nnali nga nzizeeyo, laba, ku lubalama lw'omugga nga kuliko emiti mingi nnyo eruuyi n'eruuyi.
8 Awo n'aŋŋamba nti Amazzi gano gasibuka okugenda mu njuyi ez'ebuvanjuba, era galiserengeta mu Alaba: era galigenda eri ennyanja; mu nnyanja amazzi gye galidda agaasibusibwa; era amazzi galiwonyezebwa:
9 Awo olulituuka buli kintu ekiramu kye gajjula mu buli kifo emigga gye girituuka kiriba kiramu; era walibaawo olufulube lw'ebyennyanja lungi nnyo: kubanga amazzi gano gatuuse eyo, n'amazzi ag'omu nnyanja galiwonyezebwa, na buli kintu kiriba kiramu buli omugga gye gunaatuukanga.
10 Awo olulituuka abavubi baliyimirira ku mabbali gaagwo: okuva e Engedi okutuuka e Negulayimu waliba ekifo eky'okusuuliramu emigonjo; eby'ennyanja byabwe biriba ng'engeri zaabyo bwe biriba, okwenkana ebyennyanja ebiri mu nnyanja ennene, bingi nnyo nnyini.
11 Naye ebifo eby'ettosi n'emigga gyagwo tebiriwonyezebwa; biriweebwayo eri omunnyo.
12 Era ku mugga ku lubalama lwagwo eruuyi n'eruuyi kulimera buli muti ogubaako emmere ogutaliwotoka malagala gaagwo, so n'ebibala byagwo tebiriggwaawo: gulibala ebibala biggya buli mwezi kubanga amazzi gaagwo gava mu watukuvu: n'ebibala byagwo biriba mmere, n'amalagala gaagwo galiba ga ddagala kuwonya.
13 Bw'ati bw'ayogera Mukama Katonda nti Eno ye eriba ensalo gye muligabanirako ensi okuba obusika ng'ebika ekkumi n'ebibiri ebya Isiraeri bwe biri: Yusufu aliba n'emigabo.
14 Nammwe muligisika buli muntu nga munne: gye nnayimusiza omukono gwange okugiwa bajjajjammwe: era ensi eno eribagwira okuba obusika.
15 Era eno ye eriba ensalo y'ensi: ku luuyi olw'obukiika obwa kkono okuva ku mabbali g'ekkubo ery'e Kesulooni okutuuka awayingirirwa e Zedadi;
16 Kamasi, Berosa, Sibulayimu ekiri wakati w'ensalo y'e Ddamasiko n'ensalo y'e Kamasi; Kazerukattikoni ekiri ku nsalo y'e Kawulaani.
17 N'ensalo eva ku nnyanja eriba Kazalenooni awali ensalo y'e Ddamasiko, ne ku luuyi olw'obukiika obwa kkono obukiika obwa kkono ye eri ensalo y'e Kamasi. Olwo lwe luuyi olw'obukiika obwa kkono.
18 N'oluuyi olw'ebuvanjuba wakati w’e Kawulaani ne Ddamasiko ne Gireyaadi n'ensi ya Isiraeri luliba Yoludaani; muligera okuva ku nsalo ey'obukiika obwa kkono okutuuka ku nnyanja ey'ebuvanjuba. Olwo lwe luuyi olw'ebuvanjuba.
19 N'oluuyi olw'obukiika obwa ddyo eri obukiika obwa ddyo luliva ku Tamali okutuuka ku mazzi ag'e Meribosukadesi okutuuka ku kagga ak'e Misiri okutuuka ku nnyanja ennene. Olwo lwe luuyi olw'obukiika obwa ddyo mu busimba bwabwo.
20 N'oluuyi olw'ebugwanjuba luliba nnyanja nnene okuva ku nsalo ey'obukiika obwa ddyo okutuuka awayolekera awayingirirwa mu Kamasi. Olwo lwe luuyi olw'ebugwanjuba.
21 Bwe mutyo bwe muligabana ensi eno mwekka na mwekka, ng'ebika bya Isiraeri bwe biri.
22 Awo olulituuka muligigabana n'obululu okuba obusika gye muli n'eri bannaggwanga abaabeera mu mmwe abalizaala abaana mu mmwe; kale baliba gye muli ng'enzaalwa mu baana ba Isiraeri; baliba n'obusika wamu nammwe mu bika bya Isiraeri.
23 Awo olulituuka mu buli kika munnaggwanga mw'anaabeeranga eyo gye mulimuwa obusika bwe, bw'ayogera Mukama Katonda.


text:
MU 2000 obulamu bwange bwalumbibwa obulwadde obwammalako emirembe. Embiro n’omusujja byantaayiza ne nnafuwa by’otolabanga.
Nze James Luyima 53, mbeera Mwera ku luguudo lw’e Hioma. Embeera eno gye nnalimu okumala ebbanga lya myezi esatu yampaliriza okuddukira mu ddwaaliro e Mulago okulaba abasawo. Bano bampa amagezi banzigyeko omusaayi bazuule ekivaako ekizibu.
Okumbudaabuda okwampeebwa kwannyamba y’ensonga lwaki ebyava mu musaayi tebyanzigya mu mbeera. Baazuula nga bwe nnalina akawuka akaleeta siriimu.
Bampa obujjanjabi obwetaagisa ekyannyamba okuwona n’okuddayo ne ng’enda mu maaso n’emirimu gyange.
Mu kiseera kye kimu bampa amagezi g’okwegatta ku TASO nayo ennyambye ennyo okunkuumira mu bulamu.Eddagala lya ARVS nnalitandika mu 2008 nga n’okutuusa kati terinva ku lusegere. Kuno kwe ngatta okweriisa obulungi naddala enva endiirwa wamu n’okwewala ebisiike.
Okusula mu katimba k’ensiri, okuva ku mwenge n’okumira eddagala mu budde nabyo mbitwala nga bikulu nnyo mu bulamu bwange. Nneeyambisa nnyo abasawo era buli lwe nnumbibwa obulwadde bwonna sirindiriza.
Bino binnyambye okunkuuma nga ndi mulamu bulungi ne nsobola okukola obulungi emirimu gyange egy’obulimi n’obulunzi mwe nzigya akasente ne nsobola n’okukuza abaana bange omwenda be nnina mu kiseera kino.
Okutwalira awamu sirina lunaku lwe nnali ngudde ku ndiri lwa nsonga nti mmanyi bulungi bye nteekeddwa okukola okusobola okusigala nga ndi mulamu.
Mu biseeera byange eby’eddembe nsisinkana bannange abali mu bulamu bwe bumu ne mbaako engeri gye mbayamba obuteekubagiza. Bwe wabaawo ayagala okunneebuuzaako ku nsonga y’obulwadde nfunira ku ssimu; 0784989220.


text:
Yobu / Job
Chapter 1
1 Waaliwo omusajja mu nsi Uzzi, erinnya lye Yobu; era omusajja oyo yatuukirira era nga wa mazima, era ng'atya Katonda ne yeewalanga obubi.
2 N'azaalirwa abaana ab'obulenzi musanvu n'ab'obuwala basatu.
3 Era ebintu bye byali endiga kasanvu n'eŋŋamira enkumi ssatu n'emigogo gy'ente ebikumi bitaano n'endogoyi enkazi ebikumi bitaano n'abaddu bangi nnyo nnyini; omusajja oyo n'aba mukulu okusinga abaana bonna ab'ebuvanjuba.
4 Batabani be ne bagendanga ne bafumba embaga mu nnyumlia ya buli muntu ku lunaku lwe; ne batumanga ne bayitanga bannyinaabwe abasatu okulya n'okunywa nabo.
5 Awo olwatuuka ennaku z'embaga yaabwe bwe zaayitawo, Yobu n'atumanga n'abatukuzanga n'agolokokanga enkya mu makya, n'awangayo ebiweebwayo ebyokebwa ng'omuwendo gwabwe bonna bwe gwali: kubanga Yobu yayogera nti Mpozzi batabani bange boonoonye, ne beegaana Katonda mu mitima gyabwe. Bw'atyo Yobu bwe yakolanga olutata.
6 Awo olunaku lwali lumu abaana ba Katonda ne bajja okukiika mu maaso ga Mukama, ne Setaani naye n'ajjira mu bo.
7 Mukama n'agamba Setaani nti Ova wa? Awo, Setaani n'addamu Mukama n'ayogera nti Nva kuddiŋŋana mu nsi n'okutambulatambula omwo eruuyi n'eruuyi.
8 Mukama n’agamba Setaani nti Olowoozezza ku muddu wange Yobu? kubanga tewali amufaanana mu nsi, omusajja eyatuukirira era ow'amazima, atya Katonda ne yeewala obubi:
9 Awo Setaani n'addamu Mukama n'ayogera nti Yobu atiira bwereere Katonda?
10 Tomukomedde lukomera okumwetooloola ye n'ennyumba ye ne byonna by'alina, enjuyi zonna? owadde omukisa omulimu gw'engalo ze, n'ebintu bye byaze mu nsi:
11 Naye kaakano golola omukono gwo okome ku byonna by'alina, kale alikwegaanira mu maaso go.
12 Mukama n'agamba Setaani nti Laba, byonna by'alina biri mu mukono gwo; kyokka ku ye yennyini togolola mukono gwo, Awo Setaani n'ava awali Mukama.
13 Awo olunaku lwali lumu batabani be ne bawala be bwe, baali nga baliira era nga banywera omwenge mu nnyumba ya muganda waabwe omukulu,
14 omubaka n'ajja, eri Yobu n'ayogera nti Ente zibadde nga zirima, n'endogoyi nga ziziriraanye nga zirya;
15 Abaseba ne bazigwako ne bazitwala; weewaawo, basse abaddu n'obwogi bw'ekitala; nange nzekka nze mponyeewo omuntu omu okukubuulira.
16 Yali ng'akyayogera, omulala n'ajja naye n'ayogera nti omuliro gwa Katonda gugudde nga guva mu ggulu, era gwokezza endiga n'abaddu ne gubazikiriza; nange nzekka nze mponyeewo omuntu omu okukubuulira.
17 Yali ng'akyayogera, omulala n'ajja naye n'ayogera nti Abakaludaaya beefudde ebibiina bisatu, ne bagwa ku ŋŋamira, era bazitutte, weewaawo, era basse abaddu n'obwogi bw'ekitala; nange nzekka nze mponyeewo omuntu omu okukubuulira:
18 Yali ng'akyayogera, omulala n'ajja naye n'ayogera nti Batabani bo ne bawala bo baali nga baliira era nga banywera omwenge mu nnyumba ya muganda waabwe omukulu:
19 kale, laba, embuyaga nnyingi ne zijja nga ziva mu ddungu, ne zikuba ensonda ennya ez'ennyumba, n'egwa ku balenzi, era bafudde; nange nzekka nze mponyeewo omuntu omu okukubuulira:
20 Awo Yobu n'agolokoka n'ayuza omunagiro gwe n'amwa omutwe n'avuunama ku ttaka n'asinza;
21 n'ayogera nti Nava mu lubuto lwa mmange nga ndi mwereere, era ndiddayo nga ndi mwereere: Mukama ye yawa, era Mukama ye aggyawo; erinnya lya Mukama lyebazibwe.
22 Mu ebyo byonna Yobu teyayonoonanga, so teyavuma Katonda busirusiru.


text:
NZE Matovu, nnina emyaka 21. Ekizibu kyange ntuuka mangu ku ntikko nga sinnaweza ddakiika ssatu. Abawala be njagalako bandekawo. Nsaba ku magezi.
OLI muvubuka era embeera eno gy’ofuna ebeera mu bavubuka. Naye singa ofuna omukyala oba omuwala n’omala naye ebbanga ng’omwetegereza n’okumanya omubiri gwe bwe gukola embeera eno eggwaawo.
Mu myaka gy’olina obwagazi buba bungi, ate abasajja bangi tebamanyi kulowooza ku bakyala nga beegatta. Abasinga beerowoozaako bokka. Kale mu mbeera eyo, kizibu okulinda munno.
Singa weegatta ng’omaze ebbanga nga teweegatta obwagazi buba bungi era n’omala mangu. Naye ate bw’oddamu okwegatta osobola okulwawo.
N’ekirala sirowooza nti kino kigoba abawala naddala ng’omuwala akwagala. Ddala abawala be weegata nabo bakwagala? Kubanga oba obakozesa balina okukuddukako.


text:
Bya STEVEN MUSOKE
OMUYIMBI Doreen Mutiibwa eyakuyimbira ‘Abakazi tulinga ssente’, akoze vidiyo y’oluyimba lw’ayiiyirizza bba, Mike Kinene okumugobako obuwala obuto obumwegwanyiza.
Oluyimba luno alutuumye ‘Lweyo lukadde’, mw’ayise okunnyonnyola ebikwata ku mukwano gw’awaka era agwogerako bwati:
Abasajja bangi banonooza emikwano emiggya ne beerabira nti ebirungi biri mu bantu be baludde nabo era bakomekkereza bavuddeyo buggo oluusi nga bawakuddeyo ndwadde.
Doreen agamba nti okwesigang’ana wakati w’abaagalana kikulu nnyo nti teri kyanjawulo basajja kye banonooza bweru nga buli kintu bakireka waka.
Doreen Mutiibwa mu vidiyo
Mutiibwa mu vidiyo eno ayolesa okubeera nti alina kyonna bba Kinene kye yandyetaaze noolwekyo tewali nsonga lwaki alookeera obuwala obuto n’alekawo olweyo olukadde olumanyi buli kasonda.
Mutiibwa era awa abakyala amagezi okugumiikiriza singa ba bbaabwe babeera babalize nti kuba ekiseera kituuka ne bakizuula nti bye banonayo teri ne badda eka.


text:
BYA ALICE NAMUTEBI
EYALI meeya w’ekibuga Kampala, Hajji Nasser Ntege Sebaggala, ategezeeza kkooti y’ebyobusuubuzi nti ayagala kkampuni ya MTN emusasule obuwumbi 8 olw’okukozesa amaloboozi ge nga tabawadde lukusa.
Sebagala yategeezezza omulamuzi Christopher Madram nti kkampuni ya MTN ezze ekozesa amaloboozi ge ag'enjawulo nga akadde (ringtone) nga tebasoose kufuna lukusa kuva gy'ali.
Bwe yabuuziddwa lwaki ayagala obuwumbi 8, Sebagala yategeezezza kkooti nti kkampuni ya MTN ezze yewaana nga bw'erina bakasitoma abasoba mu bukadde 10, n'olwekyo buli kasitoma babadde bamusalako siringi 500 okukozesa eddoboozi lye naye kuno kwe yasinzidde n'akubisaamu n'afuna obuwumbi 8 kati bw'abanja MTN.
Seya yasoose n'asaba kkooti obujulizi bwe abuwe mu Luganda kubanga lw'awuliramu emirembe ng'ayogera kyokka omulamuzi n'agaana n'amulagira akozese Oluzungu ekigaanye omutaputa wa kkooti amuyambeko era wano Sebaggala yagenze mu maaso n'awa obujulizi mu Luzungu olumenyefumenyefu.
Sebaggala avunaana aba kkampuni ya MTN okukozesa amaloboozi ge nga tebasoose kufuna lukusa.
Omusango guddamu nga October 14.


text:
BYA ALICE NAMUTEBI
NE BWONTEMAKO omukono sisobola kulya nyama yandiga! Ebyo nebisingawo abantu abeddira omuziro gw’endiga byebogeera.
Naye obadde okimanyi nti ggwe eyewaana, ebbanga lyonna ly’omazze ng’ogenda ku mudaala okugula enyama y’embuzi, ne y’endiga mwobadde ogigulira ate mwatu n’owomerwa okufaako obufi?!
Kano ke kakodyo abatunzi be nnyama y’embuzi ke bakozeesa okwongera okufuna ku ssente era kino bakikola mu bugenderevu era bbo abatunzi be nnyamba tebafaayo ku byamuziro gwo, kyebafaako kwe kufuna ssente mu mulimu gwabwe.
Ebyenda by'embuzi ku mudaala e Nakawa
Jamil Kikomeko omutunzi w’ennyama y’embuzi mu katale ke Nakawa agamba nti ekisinga okwewuunyisa abantu ennaku zino bajjumbidde nnyo okugula ennyama y’embuzi okusinga nga bwegwaliwo edda.
Jamil agamba nti omwezi akola obukadde 3 mu kutunda embuzi n’endiga era ng’omuguzi bwajja okugula tebamulabula nti mu nnyama gyayagala bagasseemu n’endiga era abinyumya bwati.
Buli Mande nsuubula embuzi 5 okuva mu lufula ya meat packers nga muno nyongeramu endiga nga 3 okusobola okuweza ku bungi bwe nnyama gyentunda.
Embuzi esingira ddala obunene ng’eno eba mu kiro 48 ngisuubula emitwalo 45 ate olwo eziba entono mu sayizi ne nzisuubula wakati w’emitwalo 10-20.
Ekisinga okwewuunyisa ate zzo endiga tebaziseera kubanga embuzi ennene gy’oguze ku mitwalo 25 bw’otuuka ku ndiga nga ya sayizi y’emu osobola okugifunira ku mitwalo 10.
Oyawula otya ebyenda by'embuzi ku by'endiga?
Wa gyetusuubula embuzi n’endiga.
John Kyeyune naye omutunzi w’ennyama y’embuzi mu katale ke Nakawa agamba nti embuzi n’endiga basinga kuzijja mu byalo nga Rakai, Masaka, Luweero, Mpigi n’ebirala wabula nga mu kiseera kino ab’ebyobulamu bayimiriza ebyalo ebimu okutunda embuzi olw’obulwadde bwa kalusu era ng’embuzi ezisinga ziva Mbarara.
Ebbeyi y’ennyama y’embuzi nga bweri kati
Jamil agamba nti kizibu nnyo ennyama y’embuzi okudiba ng’ey’ente bweri kati. “Ekyewuunyisa ennyama y’embuzi ya buseere naye era ba kasitoma bagigula okusinga ey’ente eya layisi” bwatyo Jamil bwagamba.
Kiro y’enyama y’embuzi etundibwa 10,000/ -12000/ nga muno baba bagaseemu n’eyendiga.
Engeri ennyama gyetambuzibwa
Lwaki bagatta ennyama y’embuzi ne yendiga?
Jamil agamba nti eky’okugatta ennyama y’endiga ne y’embuzi ssi kipya era babadde bakikolera ddala.
“Uganda ya leero weyatuuka olina okuyiiya naye bwosigala ku kutunda ennyama y’embuzi yokka tosobola kufunamu” bwatyo Jamil bwagamba.
Kkiro ye nnyama y’embuzi ngitunda wakati wa 10,000 ne -12000/ era nga kkiro okuwera obulungi ngattamu n’ennyama y’endiga
Jamil agamba nti embuzi baziseera nga gyoguze emitwalo 25 kiba kizibu nnyo okutunda n’ofunamu amagoba ageegasa. Bwoba togaseemu nnyama ya ndiga bizinensi eyinza okulema.
Endiga tebaziseera kati bwogigatta ne y’embuzi, eyandibadde afuna amagoba ag’emitwalo 10 oyinza okufuna ag’emitwalo 20.
Ne bakasitoma benyini tebabuuza kika kya nnyama kyoba omuguza. Bbo kye bafa kufuna nnyama ate abamu bakimanyi bulungi nti tugigatta .
Kizibu nnyo omuntu okwawuula ennyama y’embuzi ne y’endiga kubanga kumpi zonna zifaanagana era omuntu bwajja okugula tumugattira wamu natwala nafumba.
Omukinjaagi ng'asala ennyama ku mudaala gwe e Nakawa
Ate ye Evelyn Natukunda ng’ono alina ka toninyira mu katale ke Nakawa agamba nti olunaku agula kiro z’ennyama musanvu zafumba kyokka nga ye tayawula oba mu baamu ne y’embuzi.
“Bakasitoma bange bansaba nnyo ennyama y’embuzi era nfuba okulaba nga gyembagulira embafumbira” bwatyo Natukunda bweyatutegeezezza.
Bwofumba ennyama ya mbuzi amagoba okufuna agawerako kubanga esoowani etandikiira mu 4000 n’okweyongerayo naye ey’ennyama y’ente tessuka 3000/=.
Ku nsonga y’okugatta embuzi n’enyama, Natukunda atutegeezezza nti ye agula buguzi nnyama era tafaayo kubuuliriza batunda oba nga balina ennyama endala gyebagattamu kubanga ye kyaba ayagala kwekufuna ennyama y’okuwa ba kasitoma be.
Ebifaananyi by'olugendo luno kebera wano:
Omukinjaagi ng'asala ennyama ku mudaala gwe e Nakawa...(Ebifaananyi byonnya bya Nicholas Oneal)
Vidiyo okulaga embuzi bwetundibwa mu katale e Nakawa
<
Byakunganyiziddwa: Catherine Lutwama, Moses Kimera, Ruth Nakanwagi, David Lumu, Nicholas Oneal ne Emmanuel Buufu.


text:
Bya WILLIAMS DAVID KIBANGA
July 14 mu gw’omukwano;
Cranes – Malawi, Namboole
KYADDAAKI FUFA efunye omupiira gw’omukwano omutendesi wa Cranes Micho Sredojevich gwe yali yasaba nga ttiimu ye tennazannya Equatorial Guinea omwezi ogujja (July 19).
Cranes yaakuzannya ne Malawi nga July 14, 2014, kibayambe okwetegekera obulungi omupiira guno.
MICHO ABAZANNYI ABATUTTE MU JJIIMU:
Mu kaweefube w’okwongera okugumya emibiri gy’abazannyi eggulo, (Lwakubiri), Micho ttiimu yagisoosezza mu jjiimu ku wooteeri ya Sheraton ng’agamba nti abazannyi bangi balina emibiri emitono ate nga balwawo okufuna ebintu ebiyinza okubagumya omubiri.
“Omutendesi yabatutte mu jjiimu okwongera okugumya ku mibiri gyabwe,” Munnamawulire wa Cranes, Fred Katende Malibu bwe yategeezezza.
Nga bavudde mu jjiimu, baayolekedde ekisaawe ky’e Lugogo gye baatendekeddwa okumala essaawa bbiri, mu ppereketya w’omusana.
Cranes yeetegekera kuzannya ne Equatorial Guinea, mu mupiira gw’erina okuwangula bw’eba yaakutangaaza emikisa gy’ayo okugenda mu bibinja by’okusunsulamu abalyetaba mu kikopo kya Afrika omwaka ogujja.
Kkampuni ya Rwenzori yabawadde amazzi okuweweza ku mimiro.


text:
Abajulizi ba Uganda: Ebikwata ku Noah Mawagali
Oluvanyuma lw’emyaka 127, abajjulizi ba Uganda bakyali baggya nnyo ku mitima kko n’emyoyo gy’abantu bangi okwetoloola ensi yonna. Abajulizi 22 beebattibwa ku biragiro bya Kabaka Mwanga II, olw’okumujeemera ne basalawo okugoberera abaminsaani abaaleeta kuno enzikiriza y’ekikulisitaayo kko n’ey’ekikatoliki.
Newankubadde abajjulizi abasinga baabattira Namugongo, waliwo abamu abattirwa mu bifo eby’enjawulo naye nga nabo era baali ku mulamwa gwegumu ogw’e ddiini. Mu bano mwemuli ne Noah Mawaggali gwebattira e Mityana. Bino by’ebimu ku bitonotono ebikwata ku Noah Mawaggali.


text:
Okuva - Exodus
Essuula 5
1 Awo oluvannyuma ne bajja Musa ne Alooni ne bagamba Falaawo nti Bw'ati bw'ayogera Mukama, Katonda wa Isiraeri, nti Leka abantu bange bankolere embaga mu ddungu.
2 Falaawo n'ayogera nti Mukama ye ani, mmuwulire eddoboozi lye okuleka Isiraeri? Simanyi nze Mukama, era nate sirireka Isiraeri.
3 Ne boogera nti Katonda wa Baebbulaniya yatusisinkana: tukwegayiridde, leka tugende olugendo lwa nnaku ssatu mu ddungu, tuweeyo saddaaka eri Mukama Katonda waffe; aleme okutukuba ne kawumpuli oba n'ekitala.
4 Kabaka w'e Misiri n'abagamba nti Lwaki mmwe, Musa ne Alooni, okubalesaayo abantu emirimu gyabwe? Mugende eri emigugu gyammwe.
5 Falaawo n'ayogera nti Laba, abantu ab'omu nsi bangi kaakano, nammwe mubawummuza mu migugu gyabwe.
6 Ku lunaku luli Falaawo n'alagira abakoza b'abantu n'abaami baabwe, ng'ayogera nti
7 Temuwanga nate abantu essuubi ery'okukoza amatoffaali ng'edda: bagende beekuŋŋaanyize essubi.
8 N'omuwendo ogw'amatoffaali, gwe baakola edda, mugubasalire; muleme okugukendeezaako n'akatono: kubanga bagayaala; kyebava bakaaba nga boogera nti Leka tugende tuweeyo saddaaka eri Katonda waffe.
9 Emirimu emizibu gisalirwe abasajja bagikole; baleme okuwulira ebigambo eby'obulimba.
10 Abakoza b'abantu ne bavaayo n'abaami baabwe, ne bagamba abantu nga boogera nti Bw'ati bw'ayogera Falaawo nti Siribawa ssubi.
11 Mugende mwekka, mwereetere essubi gye muyinza okuliraba: kubanga emirimu gyammwe tegirisalibwako n'akatono.
12 Awo abantu ne basaasaanira mu nsi yonna ey'e Misiri okukuŋŋaanya ebisasiro nga tewali ssubi.
13 Abakoza baabwe ne babakubiriza, nga boogera nti Mutuukirize emirimu gyammwe, emirimu egya buli lunaku, nga bwe mwakola essubi bwe lyabangawo.
14 Abaami b'abaana ba Isiraeri, abakoza ba Falaawo be baakuza ku bo, ne bakubibwa, nga boogera nti Lwaki obutatuukiriza mulimu gwammwe jjo ne leero okukola amatoffaali ng'edda?
15 Awo ne bajja abaami b'abaanal ba Isiraeri ne bakaabira Falaawo, nga boogera nti Kiki ekikukoza bw'otyo abaddu bo?
16 Abaddu bo tetuweebwa ssubi, ne batugamba nti Mukole amatoffaali: era, laba, abaddu bo tukubibwa; naye omusango guli ku bantu bo.
17 Naye n'ayogera nti Mugayaala, mugayaala: kyemuva mwogera nti Leka tugende tuweeyo saddaaka eri Mukama.
18 Kale kaakati mugende mukole emirimu; kubanga temuliweebwa ssubi,naye nammwe munaaleetanga omuwendo gw'amatoffaali.
19 Abaami b'abaana ba Isiraeri ne balaba nga balabye obubi bwe bayogera nti Temulikendeeza ku matoffaali gammwe n'akatono, emirimu egya buli lunaku.
20 Ne basisinkana Musa ne Alooni, abaali bayimiridde mu kkubo, nga bava eri Falaawo:
21 ne babagamba nti Mukama abatunuulire asale omusango; kubanga mukyayisizza okuwunya kwaffe mu maaso ga Falaawo, ne mu maaso g'abaddu be, okubawa ekitala mu mukono gwabwe okututta.
22 Musa n'addayo eri Mukama n'ayogera nti Ai Mukama, kiki ekikukozezza obubi abantu bano? Kiki ekikuntumizza nze?
23 Kubanga kasookedde njija eri Falaawo okwogera mu linnya lyo, akoze bubi abantu bano; so tewabawonya abantu bo n'akatono.


text:
EBYONGEREZEDDWAKO
Mikayiri Malayika Omukulu Y’Ani?
MALAYIKA ayitibwa Mikayiri tayogerwako nnyo mu Baibuli. Kyokka buli lw’ayogerwako aba alina ky’akola. Ekitabo kya Danyeri, kiraga nga Mikayiri alwanyisa bamalayika ababi, mu bbaluwa ya Yuda alagibwa nga alina obutategeeragana ne Setaani, ate mu kitabo ky’Okubikkulirwa, alagibwa ng’alwanyisa Omulyolyomi ne badayimooni be. Olw’okuwagira obufuzi bwa Yakuwa, n’okulwanyisa abalabe ba Katonda, Mikayiri atuukana n’amakulu g’erinnya lye eritegeeza nti “Ani Ali nga Katonda”? Naye, Mikayiri ono y’ani?
Oluusi, abantu batuumibwa amannya agassuka mu limu. Ng’ekyokulabirako, Yakobo era yali amanyiddwa nga Isiraeri, ate omutume Peetero era yali amanyiddwa nga Simooni. (Olubereberye 49:1, 2; Matayo 10:2) Mu ngeri y’emu, Baibuli eraga nti Mikayiri lye linnya lya Yesu. Erinnya eryo lye yali ayitibwa nga tannajja ku nsi ate era lye yayitibwa ng’azzeeyo mu ggulu. Ka tulabe ensonga okuva mu Byawandiikibwa kwe tusinziira okugamba bwe tutyo.
Malayika Omukulu. Ekigambo kya Katonda kyogera ku Mikayiri “malayika omukulu.” (Yuda 9) Mu Baibuli, malayika omu yekka y’ayitibwa “malayika omukulu.” Yesu ayogerwako nga malayika omukulu. Nga lwogera ku Mukama waffe Yesu Kristo eyazuukizibwa, 1 Abasessaloniika 4:16 lugamba: “Mukama waffe yennyini alikka okuva mu ggulu n’okwogerera waggulu n’eddoboozi lya malayika omukulu.” Eddoboozi lya Yesu wano lyogerwako ng’erya malayika omukulu. N’olwekyo, ekyawandiikibwa kino kiraga nti Yesu kennyini ye Mikayiri malayika omukulu.
Omukulu w’Eggye. Baibuli egamba nti ‘Mikayiri ne bamalayika be baalwana n’ogusota ne bamalayika baagwo.’ (Okubikkulirwa 12:7) N’olwekyo, Mikayiri ye Mukulembeze w’eggye lya bamalayika abeesigwa. Ate era ekitabo ky’Okubikkulirwa kyogera ku Yesu ng’Omukulembeze wa bamalayika abeesigwa. (Okubikkulirwa 19:14-16) Ate era, omutume Pawulo ayogera ku “Mukama waffe Yesu” ne ‘bamalayika be ab’amaanyi.’ (2 Abasessaloniika 1:7) N’olw’ekyo, Baibuli eyogera ku Mikayiri ne ‘bamalayika be,’ era n’eyogera ne ku Yesu ne ‘bamalayika be.’ (Matayo 13:41; 16:27; 24:31; 1 Peetero 3:22) Okuva Ekigambo kya Katonda bwe kitalaga nti waliwo eggye lya bamalayika abeesigwa lya mirundi ebiri, kwe kugamba, ng’erimu likulemberwa Mikayiri, ate ng’eddala likulemberwa Yesu, kiba kituufu okugamba nti Mikayiri ye Yesu Kristo ng’ali mu kifo kye eky’omu ggulu.*
* Ebirala ebiraga nti Mikayiri ye Mwana wa Katonda, bisangibwa mu kitabo Insight on the Scriptures, Omuzingo 2, empapula 393-4, ekyakubibwa Abajulirwa ba Yakuwa.


text:
Yobu Job
Chapter 26
1 Awo Yobu n'addamu n'ayogera nti
2 Atalina buyinza ng'omubedde so! Omukono ogutalina maanyi ng'ogulokodde so!
3 Atalina magezi ng’omuweeredde so, N'oyatula bingi nnyo eby'okutegeera obulungi!
4 Ani gw'obuulidde ebigambo? N'omwoyo gwani oguwedde mu ggwe?
5 Abaafa bakankana wansi w'amazzi n'ababeera omwo.
6 Amagombe gali bwereere mu maaso ge, N'okuzikirira tekulina kye kwebikka.
7 Abamba obukiika obwa kkono mu bbanga ejjereere, Era awanika ensi awatali kintu.
8 Asiba amazzi mu bire bye ebiziyivu; Ekire ne kitayulika wansi we.
9 Aziba obwenyi bw'entebe ye, N'agyaliirako ekire kye.
10 Yassaawo embibi ku maaso g'amazzi, Okutuusa omusana n'ekizikiza we bikoma.
11 Empagi ez'eggulu zikankana ne zeewuunya olw'okunenya kwe.
12 Afuukuula ennyanja olw'obuyinza bwe, Era afumitira ddala Lakabu olw'okutegeera kwe.
13 Eggulu liyonjebwa olw'omwoyo gwe; Omukono gwe gwafumita omusota oguwulukuka.
14 Laba, gano ge mabbali gokka ag'amakubo ge: N'akagambo ke tumuwulirako nga katono! Naye okubwatuka okw'obuyinza bwe ani ayinza okukutegeera?